text:
Nahimana w’imyaka 45 ukomoka muri Diyoseze ya Cyangugu amaze imyaka isaga 10 mu Bufaransa, benshi bafata politiki akora nk’iy’urwango n’amacakubiri, akarangwa byimazeyo no kunenga imiyoborere y’igihugu ari ko yitsa no ku moko atagifite intebe mu rwa Gasabo.
Ubwo yatangazaga ko agiye kugaruka mu Rwanda, mu cyumweru gishize, Padiri Nahimana yeruye ko umwambaro w’ubupadiri no gutura umugati na divayi kuri alitari ntagatifu yabishyize ku ruhande, yinjira muri politiki arwanya ubutegetsi.
Ati “Ubupadiri ntabwo ari uburoko, ubupadiri ntabwo ari gereza. Ubupadiri ni isakaramentu abakirisitu gatolika bamwe na bamwe bashobora guhabwa kugira ngo bafashe abakirisitu mu byerekeye iyobokamana."
Mbere yo kwinjira muri politiki, Padiri Thomas yabanje guhagarika ibyo gutanga ubutumwa muri Paruwasi, gusa ntiyigeze ava mu bupadiri nyir’izina. Yagize ati "Ndacyari umupadiri, nimbuvamo nzababwira.’’
Mu 2005 nibwo Nahimana yavuye mu Rwanda avuga ko umutekano we utameze neza, yakirwa mu Bufaransa muri Diyoseze ya Le Havre, aho yatangiriye politiki. Nta byaha yakoze ku buryo umuntu yavuga ko yashakishwaga.
Uko iminsi yashiraga yarushagaho kugaragaza amatwara mashya, kugeza ubwo afatanyije na mugenzi we Fortunatus Rudakemwa, bashinze urubuga rwa internet bise ‘Le Prophete’, ruba umuyoboro w’icengezamatwara ry’urwango, ipfobya n’ihakana rya Jenoside yakorewe Abatutsi mu 1994.
Kuwa 28 Mutarama 2013 Padiri Thomas yashinze ishyaka ‘Ishema ry’u Rwanda’, rimufasha gukwirakwiza amatwara ya politiki, ku buryo umuntu yakwibaza ivanjiri azaniye Abanyarwanda, itandukanye n’iyo yigishaga mbere.
Hari aho Nahimana asobanya indimi
Hari abashimangiye ko imvugo ariyo ngiro, ariko bibaye ukuri ku bantu bose, imvugo za Padiri Nahimana aganira n’ibitangazamakuru ndetse n’ibinyura kuri ‘le Prophète’ bishobora kutamushyira ku rwego rw’abemerewe guhatanira kwicara muri Village Urugwiro.
Avuga indimi ebyiri kuri ‘Jenoside’ yo mu 1994 abicishije mu cyo yise ‘kwibuka bose’, ndetse gahunda yo Kwibuka yayise “intwaro ya politiki ihoraho yo guhembera umujinya, gufungirana abaturage mu bwoba no mu gahinda, kwimakaza irondakoko ndetse ngo ikwiye kwamaganwa.”
Hari byinshi ahakana ugereranyijwe n’amateka yemerwa kandi yigishwa, nk’aho avuga ko intambara yo kubohora igihugu yatewe n’inyota ‘y’ubutegetsi’ ndetse ngo “iyo inkotanyi ziza gutsindwa, ikibazo cya Jenoside ntikiba kivugwa.”
Nyamara ibi binyuranye n’ukuri Abanyarwanda bazi, harebwe igihe abatutsi batangiriye gutotezwa ndetse bagahunga kubera ubuyobozi bubi, mu gihe hari abagiye bajyanwa mu bice nka za Bugesera bakicwa na Tse Tse, kandi icyo gihe ni mbere ya 1990.
Mu magambo ye yarivugiye ati “Mbere babanje kuvuga ko ari Itsembabwoko n’itsembatsemba, niryo ryari ijambo ry’Ikinyarwanda, kugira ngo abantu bose babiguyemo bavugwe. Bukeye kubera ko yaje kuba iturufu n’igishoro kimeze nk’icy’ubucuruzi ku butegetsi buriho, barabihindura ‘bati oya ni Jenoside gusa.”
Nahimana azayoboka natsindwa amatora
Nubwo ntawe uramenye niba koko azaza kuko yabivuze kenshi ariko ntibikorwe, cyangwa niba azemererwa kwiyamamariza kuyobora u Rwanda kuko hari byinshi bisabwa, Nahimana uvuga ko amaze imyaka itatu yisuganya, yahereye ku kureba ibibazo bihari n’ibisubizo yazabifatira.
Nahimana yagize ati “Twashatse kujyayo mu kwezi kwa mbere ntibyadukundira, dusanga hari izindi ntambwe twagombaga gutera nko kugerageza kuvugana n’ubutegetsi. Twanditse ibarwa, nk’iyo twandikiye Perezida wa Repubulika’’
“Hanyuma twiha andi mezi make, akaba azarangira mu cyumweru gitaha, tukaba twaremeje rero ku buryo budasubirwaho, twararangije no kubyitegura ko tuzahaguruka i Paris kuwa Kabiri nimugoroba, tukazagera i Kigali kuwa Gatatu ku itariki 23, mu ma 14:50.’’
Nahimana avuga ko azagera mu Rwanda ari kumwe n’itsinda azazana, ati “nidushyika tuzasanga abandi nabo badutegereje.’’ Bazakurikizaho kwandikisha ishyaka, nk’inzira izarihesha guhagararirwa mu matora ya 2017.
Yavuze ko nagera mu Rwanda yifuza kuzabonana na Perezida wa Repubulika akamugezaho ibitekerezo afite, ariko ati “nituba abakandida twembi abaturage b’u Rwanda bakamuhitamo nzamuyoboka. Ariko ubutumwa namuha, nanjye nibantora, azanyoboke nzamuyobora neza.’’
Abayoboraga Nahimana nk’umupadiri baramwamagana
Padiri Nahimana yamaganwe n’abantu benshi bakurikiranira hafi politiki kimwe n’abumva neza ibitekerezo bye, bibaza uko umuntu wiyeguriye Imana rurema yabiba amacakubiri.
Musenyeri Thaddée Ntihinyurwa, Arikiyepisikopi wa Kigali n’uwa Kabgayi Smaragde Mbonyintege bamaganiye kure imyitwarire ya Nahimana, babigaragaje muri Filimi mbarankuru yiswe ‘Ikibyimba cy’ukuri’ [Abscé de la vérité] yanditswe na Gasigwa Léopold.
Mgr Ntihinyurwa ati “Umupadiri icyo ashinzwe ni ukunga abantu n’Imana na bo ubwabo [...] Sinumva ko ishyaka uriya mupadiri yashinze ryunga Abanyarwanda. Nagiye mbona ibyo ashobora kwandika, numva ko atari ishyaka rihuza Abanyarwanda.’’
Mgr Mbonyintege we yavuze ko amategeko agenga abapadiri atabemerera kwijandika muri politiki, ati “Umupadiri washinze ishyaka aba yikuye muri Kiliziya, keretse iyo ari ikintu yumvikanyeho n’umwepisikopi [umuyobozi] we abona gifitiye igihugu inyungu.”
Mgr Bimenyimana wa Diyosezi ya Cyangugu we yahereye ku ndahiro yagiriwe na Padiri Nahimana ubwe ahabwa ubupadiri, ubwo yamusezeranyaga kuzamwubaha, kuzamwumvira we n’abazamusimbura bose, amusaba gufunga urubuga leprophete.fr rubiba amacakubiri.
Gusa Nahimana yatatiye iyo ndahiro avunira ibiti mu matwi kugeza ubwo agiye kugaruka mu Rwanda, aho gusubira mu nyubako n’ubuzima byagenewe abapadiri, akiyemeza kujya gukodesha inzu mu Mujyi wa Kigali kuko yivugira ko we ntayo yahubatse.
Biteganyijwe ko amatora ya Perezida azaba muri Kanama 2017, Itegeko Nshinga rigateganya ko umukandida agomba kuba afite ubwenegihugu nyarwanda bw’inkomoko; nta bundi bwenegihugu afite; ari indakemwa mu myifatire no mu mibanire ye n’abandi.
Agomba kandi kuba atarigeze akatirwa igifungo kingana cyangwa kirenze amezi atandatu; atarambuwe n’inkiko uburenganzira mbonezamubano n’ubwa politiki; afite nibura imyaka 35 kandi aba mu Rwanda igihe igihe asaba kwiyamamariza uwo mwanya.
Nahimana ashobora kuzagira ibyo abazwa n’ubutabera
Padiri Nahimana nta byaha yakoze ku buryo umuntu yavuga ko yashakishwaga, icyakora hari byinshi yavuze anandika ku rubuga rwa internet ‘Le Prophete’ bishobora gutuma inkiko zimukurikirana ho ko yapfobeje kenshi jenoside yakorewe Abatutsi mu 1994.
Ntawahakana ko ‘Le Prophete’, ya Nahimana atari umuyoboro w’icengezamatwara ry’urwango, ipfobya n’ihakana rya Jenoside yakorewe Abatutsi mu 1994, ibi byiyongeraho imvugo zipfobya Jenoside yagiye avugira mu bitangazamakuru birimo na BBC.
Mu kiganiro yatanze kuri BBC mu gihe cyo kwibuka ku nshuro ya 21, Padiri Nahimana yagarutse ku cyo yise ‘Kwibuka bose’, ashimangira ko ijambo Jenoside yakorewe abatutsi ridakwiye gukoreshwa ko ahubwo hakoreshwa Itsembabwoko n’Itsembatsemba.
Icyo gihe yagize ati “ Icyakora ibyabaye mu Rwanda ntibyakwirwa mu nyito ya ‘Jenoside yakorewe Abatutsi’. Ibyiswe gutyo ni igice kimwe cy’ishyano ryashyikiye Abanyarwanda. Reka twongere tubyiyibutse. Kwibuka abacu bose niryo jambo rubanda ikeneye kubwirwa kandi niryo rikwiye kuba ishingiro ry’ubwiyunge bw’Abanyarwanda.”


c: text/html

text:
ITSINDA HOPE MINISTY RYASUYE ABARWAYI BARWARIYE MU BITARO BYA CHUK
ITSINDA HOPE MINISTY RYASUYE ABARWAYI BARWARIYE MU BITARO BYA CHUK
Nyuma yo kubona ko bamwe mu barwayi bahura n’ibibazo bitandukanye, itsinda HOPE MINISTRY ryagize igitekerezo cyo kujya basura abarwayi barwariye mu bitaro bya CHUK bakabasangiza ijambo ry’Imana ndetse bakanabagemurira ibibatunga n’ibikoresho by’isuku nk’igikorwa ngaruka kwezi.Umuyobozi wa Hope ministry NDAMUKUNDA Patrick avuga ko gusura abarwayi ari inshingano y’umukristo ngo nubwo ibyo babagemurira bitabakwira ngo babashyira Kristo ukwira mu mitima yabo akanabakiza.
Kuba ari ibitaro bikuru CHUK bituma yakira abarwayi baturutse mu ntara zitandukanye z’igihugu ndetse no hanze yacyo bamwe muri abo barwayi usanga bafite ibibazo by’imibereho kubera kurwarira kure y’imiryango yabo gusa aba barwayi bavuga ko hari abagiraneza nka HOPE MINISTRY babitaho bigatuma badahura n’ibibazo by’inzara.Aba barwayi bakomeza bavuga ko baramutse batabonye abakozi b’Imana babagemurira ngo ubuzima bwabo bwahungabana cyane ngo kuko imiryango yabo itabasha kubagemurira kubera guturuka kure.Murengezi Janvier aturuka mu ntara y’Amajyepfo ho mu karere ka Gisagara mu murenge wa Mamba akaba ari umwe mu barwayi twaganiriye yatubwiye ko iyo babonye abakozi b’Imana babitaho bakabagemurira ndetse bakanabasengera ngo bibaha icyizere cyo gukira.
Umuganga twaganiriye wo muri ibi bitaro avuga ko bigoye kuvura umuntu ashonje ngo ariko iyo babonye abagiraneza babagemurira ngo no kubavura biroroha kuko baba babona ko hari abantu babitayeho yagize ati “Abarwayi bo mubitaro bya CHUK by’umwihariko bahura n’ibibazo bitandukanye by’imibereho cyane ko baba barwariye kure y’imiryango yabo kuko baba baturutse mu ntara zitandukanye z’igihugu ndetse no hanze yacyo nko mu gihugu cy’Uburundi,Uganda,Tanzania na Kenya bose turabakira gusa iyo bavuye muri ibi bitaro bagenda banezerewe cyane kuko baba barabonye abakozi b’Imana babitaho.”
Abanyamuryango ba Hope Ministry bavuga ko gusura abarwayi ari umuhamagaro wabo ngo bizera kandi ko bazaronka ingororano mu bwami bw’ijuru.Bakomeza bavuga ko hari imbuto zikwiriye kuranga abakristo muri izo mbuto harimo urukundo bityo ngo urwo rukundo rugomba kugaragarira mu bikorwa nko kugemurira abarwayi cyane ko baba bafite ibibazo bitandukanye ngo kuvuga ubutumwa si ukujya ku Ruhimbi no kujya mu rusengero ugahimbaza gusa ngo ahubwo ibyo Abakristo bavuga bikwiye kuva mu magambo bikajya mu ngiro.
NDAMUKUNDA Patrick akomeza ahamagarira Abakristo kwita ku barwayi ngo kuko gutanga bizana umugisha kuruta guhabwa.Yagize ati “Abakristo dukwiriye gukora imirimo y’ibanga,ndibutsa abakristo ko gutanga bizana umugisha kuruta guhabwa, mu bitaro hari umurimo ukomeye bityo nkaba nkangurira amatorero atandukanye gushyira mu nteganyamigambi gahunda yo gusura abarwayi kuko barababaye kandi ni abacu.”
Deo Jyamubandi

robotstxt: allowed

filter: keep


text:
Abashakashatsi b’abongereza n’abanyamerika bashyize ahagaragara ibyavuye mu bushakashatsi ku isano riri hagati yo kugira ubwenge bwinshi no kunywa inzoga, bakaba bagaragaza ko uko umuntu agira ubwenge bwinshi ariko anywa inzoga nyinshi.
Abashakashatsi b’abongereza bakoze ubushakashatsi ku mikurire y’umwana (National Child Developement Study) ndetse n’abanyamerika bakoze ku buzima bw’ingimbi n’inkumi (National Longitudinal Study of Adolescent Health) bose bahurije kuri uyu mwanzuro ko abantu bafite ubwenge bwinshi banywa inzoga kurusha abazi buke.
Aba bashakashatsi ngo bafashe abana bari munsi y’imyaka 16 babagabanya mu matsinda atandatu bashingiye ku bwenge bafite. Gentside.com dukesha iyi nkuru itangaza ko bakomeje kujya babakurikirana, abanyamerika bakaba barategereje imyaka irindwi naho abongereza bagahitamo gufata amatariki y’isabukuru yabo y’imyaka 20, iy’imyaka 30 ndetse n’iy’imyaka 40.
Ubu bushakashatsi bwagaragaje ko abana bazi ubwenge iyo bakuze banywa inzoga kurusha abaswa. Abana bashyizwe mu cyiciro cya mbere cy’abazi ubwenge kurusha abandi banyweye inzoga nyinshi kurusha abashyizwe mu cyiciro cy’abaswa. Abongereza bo banatangaje ko abahanga banyweye inzoga ku kigereranyo cya 80% kurusha abaswa.
Ikinyamakuru Psychology Today cyagerageje gusobanura impamvu abahanga banywa inzoga nyinshi kurusha abaswa, kibutsa ko hashize imyaka ibihumbi 10 havumbuwe alukoro (alcool) ishobora kunyobwa.
Iki kinyamakuru kivuga ko abakurambere bari baravumbuye ko iyo bariye imbuto zenda kubora bumvaga baguwe neza kubera alukoro yo mu bwoko bwa éthanol yabaga muri izo mbuto, ikaba ari nayo igaragara mu nzoga zisembuye z’iki gihe.
Gikomeza kivuga ko izi nzoga zisembuye zagombaga gukundwa n’abantu bazi ubwenge, ariko kigatangaza ko umuntu w’umuswa atazinywa ngo ubwenge bwiyongere.


text:
Zaburi 91:1-2
Uba mu rwihisho rw’Isumbabyose, Azahama mu gicucu cy’Ishoborabyose. Ndabwira Uwiteka nti"Uri ubuhungiro bwanjye n’igihome kinkingira, Imana yanjye niringira."
Uyu munsi ndakomeza kuvuga kuri Zaburi ya 91.
Nize kongera kumenya amazina akomeye y’Imana ari muri iyi Zaburi.
Abahanga bavuga ko Bibiliya irimo amazina arenga 100 y’Imana kd ko buri zina rigira ibisobanuro n’icyo rimaze. Nasanze nta muntu wamenya Imana atayimenyeye mu izina. Urugero: Abantu bahishyuriwe ko Imana ikiza, babihawe binyuze mu izina ryayo ko ari umukiza, ababanye nayo nka Data, biva mu izina Imana Data bamenye, etc.
Muri iyi mirongo ibiri ibanza ya Zaburi 91 nizemo amazina ane akomeye akurikira:
1) Isumbabyose (Most high/Elyon). Imana iba hejuru y’ibiba hejuru. Hejuru yayo ntihabaho, niyo yonyine iba hejuru yo hejuru! Uno munsi mu isengesho ryawe wibuke ko uri kumwe n’Imana Isumbabyose, ko ariyo iba hejuru. Usuzugure ibintu byose byishyira hejuru mu buzima bwawe.
2) Ishoborabyose (Almighty/El shaddai). Nasanze abantu bifuza gukora byinshi ariko bashoboye bike. Imana niyo yonyine ikora ibyo ishaka byose naho abantu bakora ibyo bashoboye gusa.
3) Uwiteka (Yahweh/ Jehovah). Iri niryo zina Imana yakoresheje yibwira Mose "Ndiho" "ndi uwo ndiwe" "Uwiteka". Abantu uzi n’abo utazi bose n’abigihe "runaka". Iman yabayeho, iriho kd izahoraho. Ibyo muhanganye n’abo muhanganye bigira/bagira igihe kibaze.
4) Imana (God/Elohim). Iyaremye, itararemwe. Iri zina rigaragaza intangiriro y’ibyabayeho n’ibiriho. Iyatumye biba.
Wewe uzi Imana mu yahe mazina? Menya neza ko amazina wemera ko ari ayayo ariyo agufasha gusabana nayo.
Uyu munsi usengere muri aya mazina 4.
Mugire umunsi mwiza mwese! Ndabakunda
Dr Fidèle MASENGO, Foursquare Gospel Church Kimironko masengof@yahoo.fr


text:
muri week end abantu baba bafite umwanya wo kwita ku misatsi ugereranije ku buryo usanga hari uburyo butandunye abantu bafunzemo imisatsi.
Shinyo yo kuruhande ni bumwe mu bwoko bwa shinyo bwihariye butamenyerewe cyane nyamara usanga hari abayikunda ariko bakabura umwanya wo kuyifunga mu minsi y’akazi bikaba byaba byiza bahinduye muri week end dore ko haba hari umwanya uhagije wo kwiyitaho.
Muri week end kandi biba ari iminsi idasanzwe ku buryo buri wese aba ashaka kugaraza udushya nko kwambara uko utambaraga mu minsi y’akazi ndetse n’imisatsi nayo ikaboneraho guhindurirwa uburyo ifunzemo doreko hari abafunga imisatsi kuwa mbere ikarinda igeza kuwa gatunu ifunze mu buryo bumwe.
Ni byiza rero guhindura uko wafungaga imisatsi no kuyikorera isuku mu minsi ya week end ku buryo bigufasha week end igasiga imisatsi yawe cyangwa se ibisuko bifite isura nshya.
Shinyo ya week end
muri week end abantu baba bafite umwanya wo kwita ku misatsi ugereranije ku buryo usanga hari uburyo butandunye abantu bafunzemo imisatsi.


text:
Imyanya ndangagitsina igomba kuvugwa uko iri – Minisitiri w’Urubyiruko
Minisitiri w’urubyiruko Jean Philbert Nsengimana atangaza ko nta muntu warukwiye guterwa isoni no kuvuga imyanya ndangagitsina mu mazina yayo.
Ibi yabitangaje ubwo umuryango Imbuto Foundation washyiraga ku mugaragaro igitabo cy’imfashanyigisho yo guhugura urubyiruko rufite hagati y’imyaka 15 na 24 mu kwirinda icyorezo cya SIDA.
Minisitiri Nsengimana yasabye urubyiruko gutinyuka bakavuga ibyo ababyeyi babo batinyaga kuvuga ku bijyanye n’amazina y’ibitsina bakabikoresha mu gihe bigisha (...)
Minisitiri w’urubyiruko Jean Philbert Nsengimana atangaza ko nta muntu warukwiye guterwa isoni no kuvuga imyanya ndangagitsina mu mazina yayo.
Ibi yabitangaje ubwo umuryango Imbuto Foundation washyiraga ku mugaragaro igitabo cy’imfashanyigisho yo guhugura urubyiruko rufite hagati y’imyaka 15 na 24 mu kwirinda icyorezo cya SIDA.
Minisitiri Nsengimana yasabye urubyiruko gutinyuka bakavuga ibyo ababyeyi babo batinyaga kuvuga ku bijyanye n’amazina y’ibitsina bakabikoresha mu gihe bigisha urubyiruko bagenzi babo mu kwirinda icyorezo cya SIDA, aho gukoresha amarenga cyangwa kubitsinda ntibabivuge mu mazina.
Yavuze ko ibi bizafasha urubyiruko kumenya imiterere yabo kuko biri mu masomo yigishwa ndetse ko iyo babyiga mu ishuri buri gitsina bakivuga mu izina ryacyo. Aha yavuze ko nawe agiye kubishyira mu bikorwa mu biganiro agirana n’abana be, aho gukoresha ijambo ’agapipi’ akoreshe uko byitwa mu mazina yabyo.
Yagize ati: "Ababyeyi tugomba kureka kubeshya abana tubabwira ko umwana aturuka mu mukondo, n’ibindi byinshi tubabeshya mu mazina yabyo."
Iyamuremye Régine ni umunyamuryango wa Imbuto Foundation; avuga ko iki gitabo cyanditse mu Kinyarwanda cyashyizwe ahagaragara kizafasha urubyiruko ruhugura urundi, abarezi ndetse n’ababyeyi. Ikindi ni uko kizashyirwa mu bigo by’amashuri ndetse n’ibyita ku buzima bw’urubyiruko n’amavuriro, ndetse bagiye kwiga uburyo bagishyira mu nyandiko z’ababana n’ubumuga bwo kutabona bakunze kwita braille.
Ufitinema Adelphine waje ahagarariye urubyiruko yavuze ko bagiye gukangurira urubyiruko bagenzi babo kwirinda icyorezo cya SIDA kandi ko bazifashisha iki gitabo gikubiyemo imfashanyigisho zizabasha gukoresha amwe mu mashusho n’amazina y’ibitsina adakunze gukoreshwa na sosiyete nyarwanda.
Yagize ati: "Ntidukwiye gutinya kubivuga. Ko umuntu avuga akaguru cyangwa akaboko, kuki tutavuga ibitsina byacu mu mazina yabyo?"
Akomeza avuga ko abantu benshi babivuga mu ndimi z’amahanga nk’Igifaransa n’Icyongereza ntibibatere isoni, ariko byagera ku rurimi rw’iwabo bakabitinya. Avuga ko ibi bitagakwiye kuko no mu bitabo byandikwa bavuga amazina yabyo.
Amwe muri ayo magambo adakunze gukoreshwa n’Abanyarwanda, muri iki gitabo cy’imfashanyigisho yashyizwe ahagaragara akaba ari kuri paji ya 12,13,14 na 15 agaragaza ibice by’umubiri n’amazina yabyo nka: amabya, imboro, igituba, insya, n’ibindi.
Iki gitabo cy’imfashanyigisho gikubiyemo ibice 3 by’ingenzi: Uwo uriwe n’agaciro kawe, ibishobora kwangiza ubuzima n’agaciro kawe n’uburyo byirindwa, n’uruhare rwawe nk’umukangurambaga w’urungano mu kwirinda virusi itera SIDA.
Iki gitabo gifite paji 90 cyanditswe ku bufatanye na Imbuto Foundation, ADRA, Fawe Rwanda, Caritas Rwanda, Minisiteri y’Ubuzima, RBC, Health Poverty Action ndetse na ARBEF.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Yesu ntajya ahinduka, imwe mu mpamvu yo ku mugirira icyizere
Ubuzima bwo mu si burangwa n’impinduka za hato na hato, ndetse iyo usomye Bibiliya usanga Umubwiriza avuga ko byose byahozeho, muyandi magambo no kubona ikintu gishya biragoye.
Ibintu byose biriho ku isi birahinduka, bimwe birasaza, ibindi bigapfa, ibindi bigata agaciro, yewe na za mana bakora bakazisenga,zikajya zibashuka ko zibareba kandi nazo zitamenya uhise, zikabashuka ko zibumva zitazi iyo biva niyo bijya nazo zirasaza bakazana izindi, mbese zirasimbuzwa. Idahinduka ni imwe yo mu ijuru, yaremye ijuru n’isi.
Bibilya ivuga ko Yesu hari ukuntu yari ameze mbere, uyu munsi niko ari, kandi niko azahora.
Yesu kristo uko yari ari ejo, n’uyu munsi niko ari kandi niko azahora iteka ryose.(Abaheburayo 13:8)
Aya magambo nk’uko umwanditsi yayandikiye Abaheburayo atwereka ukuntu Yesu adahinduka, ahubwo ari uko yahoze kuva kera. Ndakubwiza ukuri ibi bintu wongeye kubitekerezaho wakumva mu mutima wawe huzuye ibyiringiro ndetse ukongererwa kwizera. Niba Yesu ari uko yahoze, bivuga ngo urukundo rwe ntiruhinduka, ubutware bwe ntibuhinduka, aracyafite ubushobozi bwo gukiza indwara zose, bwo kugaburira abashonje, bwo gusubiza ibyifuzo byose kandi anamenya ibyo tumubwira mbere y’uko tubimubwira.
Kuba Yesu adahinduka bikwiye gutuma turushaho kumwizera.
Imana iduhe kuyigirira icyizere kuko kenshi usanga abantu buzuwe no gushidikanya ndetse bikabatera kudasengana Imana ukwizera kandi Bibiliya itubwira ngo ariko utizera ntibishoboka ko ayinezeza,kuko uwegera Imana akwiriye kwizera yuko iriho, ikagororera abayishaka. ( Abaheburayo 11:6)
Nshuti yanjye Yesu ni uwo kwizerwa kandi ntahinduka azakora ibikomeye mu buzima bwawe mu gihe gikwiye, umuharire byose kuko arabishoboye, nawe azabikorera kwihesha icyubahiro.
Imana ibahe umugisha. Amen


text:
Twandikire bangambiki@igituba.org
---------- Forwarded message ----------
From: Anonymous
Date: Fri, 11 Sep 2009 03:15:53 -0700 (PDT)
Subject: [IGITUBA] New comment on UKO NASWEYE UMUPLANTO-GAKURU.
To: bangambiki@igituba.org
Anonymous has left a new comment on your post "UKO NASWEYE
UMUPLANTO-GAKURU":
Reka mbabwire uko nasweye umukozi wo murugo.
Umunsi umwe namubajije impamvu mutuma akanga gutumika ansubiza ko
bamubujije kugira icyo amfasha nti ese ko uri inkumi nanjye nkaba
umusore nigute utamfasha najye nkagufasha mubyo ukeneye dore ko nkorera
amafaranga aruta ayo ukorera. Nti tubyumvikanyeho ko uzankorera isuku
mucyumba, ukamesa ni imyenda namashuka ndyamamo? ati sawa ariko uzajya
umfasha kumavuta yo kwisiga nti ok. Nti noneho kugira ngo ubwoba
bushire wumve ko turi inshuti yumusore ni nkumindagusoma nkore no
kumabere bitume untinyuka nkinshuti, mwegereye naramusomye ahita azana
ururimi ndarwonka biratinda ariko yanga ko nkora kumabere. hadashize
kabiri navuye kwishuri bwije arankingurira turaganira ndamusoma nkora
no kumabere nti ariko nuburenganzira bwawe,ningusaba uzahitamo kwemera
no guhaklana. bukeye twarakinye cyane mbasha kumukora mugituba mubajije
niba twazakorera aho ati uzagure udukingirizo. umugoroba umwe
naratashye nsanga ahetse umwana ndamubwira nti ryamisha umwana turebe
icyo twakwimarira yaramuryamishije arasohoka arongera yinjira aho
yaryamaga nanjye musangamo ahagaze mpita musoma mukora mugituba
ndamuterura mushyira kuburiri ndamucumita gahoro mpita nsohora ariko
nyuma yaho namusweye izindi nshuro3. ntagituba kiryoha nkico kwiba
Posted by Anonymous to IGITUBA at September 11, 2009 3:15 AM


text:
mer.
22
déc.
2010
ISOMO RYA MBERE
Isomo ryo mu gitabo cya mbere cya Samweli (1 Sam 1, 24-28; 2,1)
1,24Samweli amaze gucuka, nyina Ana aramuzamukana hamwe n’ikimasa cy’imyaka itatu, incuro y’ifu y’ingano n’uruhago rw’uruhu rurimo divayi, amwinjiza mu Ngoro y’Uhoraho i Silo, kandi umwana yari akiri muto. 25Batamba cya kimasa, maze umwana bamushyikiriza Heli. 26Ana ati « Umbabarire, shobuja! Uhorane ubugingo, shobuja! Ni jye wa mugore wari iruhande rwawe aha ngaha, nsenga Uhoraho. 27Uyu mwana ni we nasabaga, none Uhoraho yampaye icyo namusabye. 28Nanjye ndamumuhaye: yeguriwe Uhoraho mu buzima bwe bwose.» Nuko bunamira Uhoraho aho ngaho. 2,1 Ana rasenga ati (Iyo bageze aha, bakurikizaho indirimbo; inyikirizo ngo “Iryo ni Ijambo ry’Imana” barayihorera.)
INDIRIMBO (1 Samweli 2, 1, 4-5b, 6-7, 8abcd)
Inyik/ Umutima wanjye uhimbarijwe muri Uhoraho.
Umutima wanjye uhimbarijwe muri Uhoraho,
n’ubwemarare bwanjye mbukesha Imana yanjye.
Ntinyutse kwihimura abanzi banjye.
nejerejwe n’uko wabatsinze.
Umuheto w’intwari uravunitse,
naho abadandabiranaga bakindikije imbaraga.
Abari bijuse baraca incuro,
naho abari bashonje baradamaraye.
Uhoraho arica kandi akabeshaho,
yohereza ikuzimu kandi akavanayo.
Uhoraho arakenesha kandi agakungahaza,
acisha bugufi, akanakuza.
Avana umutindi mu mukungugu,
agakura umukene mu mwanda,
kugira ngo abicaze hamwe n’ibikomangoma,
kandi bahabwe icyicaro cy’icyubahiro.
IBANGONDIRIMBO RIBANZIRIZA IV ANJILI
Alleluya Alleluya.
Ngwino, Mwami w’isi yose,
wowe buye nsanganyarukuta rya Kiliziya.
Ngwino uzanire agakiza muntu wiremeye.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 1 Lk 1,46-56)
Muri icyo gihe, Mariya asingiza lmana 46avuga ati 47« Umutima wanjye urasingiza Nyagasani, kandi uhimbajwe n’Imana Umukiza wanjye. 48Kuko yibutse umuja we utavugwaga ; rwose kuva ubu amasekuruza yose azanyita umuhire. 49Ushoborabyose yankoreye ibitangaza, Izina rye ni ritagatifu. 50Impuhwe ze zisesekarizwa abamutinya, bo mu bihe byose. 51Yagaragaje ububasha bw’amaboko ye, atatanya abantu birata; 52Yahanantuye abakomeye abakura ku ntebe zabo, maze akuza ab’intamenyekana; 53abashonje yabagwirije ibintu, abakungu abasezerera amara masa ; 54yagobotse Israheli umugaragu we, bityo yibuka impuhwe ze, 55nk’uko yari yarabibwiye abakurambere bacu, abigirira Abrahamu n’urubyaro rwe iteka. » 56Mariya yamaranye na Elizabeti nk’ amezi atatu, abona gutaha.


text:
Itang. 25:29-34 Bukeye Yakobo ateka imboga, Esawu arinjira avuye mu ishyamba, akoza. Esawu abwira Yakobo ati "Ndakwinginze, ngaburira ku bitukura utetse, kuri ibyo bitukura byawe, kuko nkoza."
Ni cyo cyatumye yitwa Edomu. Yakobo aramusubiza ati "Keretse twagura ubutware bwawe uyu munsi." Esawu aramusubiza ati"Ubu se ko ngiye gupfa, ubwo butware bumariye iki ?"
Yakobo aramubwira ati"Ndahira uyu munsi." Aramurahira, agurisha Yakobo ubutware bwe. Yakobo aha Esawu umutsima n’ibishyimbo yatetse, ararya aranywa, arahaguruka arigendera. Uko ni ko Esawu yasuzuguye ubutware bwe.
1 Abami 21:3-6 Naboti abwira Ahabu ati "Biragatsindwa n’Uwiteka kuguha gakondo ya ba sogokuruza banjye." Maze Ahabu ataha afite agahinda n’uburakari, ku bw’ijambo Naboti w’i Yezereli yamubwiye ngo "Sinaguha gakondo ya ba sogokuruza banjye."
Nuko aryama ku gisasiro cye yerekeye ivure, yanga kugira icyo afungura. Hanyuma umugore we Yezebeli araza aramubaza ati"Ni iki kiguteye agahinda kikakubuza kurya ?" Na we aramusubiza ati "Ni uko navuganye na Naboti w’i Yezereli nkamubwira nti ’Mpa uruzabibu rwawe turugure ifeza, cyangwa washaka naguha urundi mu cyimbo cyarwo.’ Na we akansubiza ati ’Sinaguha uruzabibu rwanjye.’ "
Mukundwa, Komera ku murage wawe. Iyo ugucitse kuwugarura ntibyoroha.
Umusaza umwe yari ageze mu za bukuru, abe babona yenda gusaza baramubwira bati ko utaraga kandi hageze ? Asubiza ko atabura icyo kuraga abana be ariko ko yumva yaba abipfushije ubusa kuko yabonaga ari abana b’abapfu.
Pasitori ati "ndabazi rwose, abo bantu umuvumo wa se warabakurikiranye. Nidukomere ku murage wacu turinde agaciro kacu."
Kubwo kwizera natwe turi abaragwa b’umugisha wa bene Aburahamu. Bene Isaka, Esawu na Yakobo barwaniye mu nda ya nyina, Rebeka amenya ko mu nda ye harimo amahanga abiri. Ubundi umwana w’imfura niwe uvukana ubutware. Umukuru, Esawu yibera umuhigi, umutoya yibera umuhinzi ariwe Yakobo kandi yabaye umutoni kuri nyina.
Igihe cyo gupfa cya Isaka kigeze abwira Esawu ati nzanira ibyo kurya ku muhigo wawe wo mu ishyamba nguhe umugisha nipfire. Nyina abimenye nawe arya Yakobo akara ngo abe ariwe wibonera umugisha mu mwanya wa mukuru we.
Nyina yiyaturaho ko umuvumo w’icyo kinyoma umubaho ! Yakobo yumviye inama ya nyina abona umugisha mu mwanya wa Esawu.
Esawu aza byarangiye ababazwa n’ibyo nyamara ntiyibuka ko ariwe ubwe wari wagurishije umugisha we n’umuvandimwe we kubw’ibyo kurya bitukura gusa. Abakristo benshi bagurana umurage wabo bakora ibyangwa n’Imana ngo ni uko ntawe ubareba.
Yakobo amaze kumenya ko umuvandimwe we amuhiga aramuhunga ajya kwa Labani. Nubwo yahunze ariko umugisha we yajyanye nawo.
Ahigira Imana ko nigendana nawe bakagarukana amahoro ko azayitura mu byo azaronka. Kwa Labani baramugoye ariko biba iby’ubusa akomeza kuba umunyamugisha.
Mu nzira atahuka ahura na Marayika akirana nawe yanga kumurekura atabonye umugisha. Umugisha ukomeye yabonye ni uko yahinduriwe izina. Mukundwa, ukwiye guhindurirwa izina !
Umwami Ahabu akunze uruzabibu Naboti arumusaba amwinginga ko yamuha n’ikiguzi, Naboti ati biragatsindwa sinaguha gakondo ya ba sogokuruza banjye. Nyamara se twe ni kangahe tugurana impano zacu inyungu z’akanya gato ?!
Umurage ukomeye twahawe ni agakiza twahawe n’Imana. Umwami bimutera uburakari aryama ku gisasiro cye yerekeye ivure, yanga kugira icyo afungura.
Pastor ati ababyeyi banjye barebye igihagararo cyanjye mfite imyaka 16 bashaka kunshyingira,nanjye ndabyakira. Ariko umuntu umwe angira inama ngo ndeke ibyo njye ku ishuri.
Iyo nama nubwo yari ikomeye ndayemera ninginga data mwemerera ko nzikwera aza kwemera. Imana ishimwe ko nabibashije kandi bikampa gusingira ejo heza hanjye ikangira umugabo ; ikaba yaranyubakiye mu cyubahiro ntaguranye umurage wanjye kwemera ibyari kunyorohera mu gihe narimo. Kubw’umugambi w’Imana nubwo ntari nywuzi, nakomeye ku murage wanjye.
Yezeberi yemera kwicisha Naboti kugira ngo akunde anezeze umugabo we Ahabu. Umwami Ahabu byaramugarutse apfa nabi ku gasozi, imbwa zirigata amaraso ye.
Mwenedata, nubwo byaba bikomeye bingana iki, komera ku murage wawe ntiwemere kuwugurana iby’agaciro k’akanya gato.
Mwenedata, nubwo ibyo wakoze byaba bitukura tukutuku, amaraso ya Yesu arakweza rwose were. Imana iguhe umugisha kubwo kumvira iri jwi ryiza.
Amen.
Rev. Pst RWAGASANA Tom
Ntibishoboka, Ijambo Imana itarigera ikoresha - Dr Fidèle Masengo
Amateka y’uko Umwuka Wera yamanukiye bwa mbere mu Bigutu mu karere ka...
"Igihe cyawe kirasohoye" Dr Bishop Fidèle Masengo
Uganda : Abafite ubumuga bwo kutumva basenga bate ?
"Igipimo cyo gukiranuka kwawe" Bishop Masengo Fidele
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Nk’uko dusanzwe tubagezaho ubuhamya bw’abantu batandukanye, iki ni igice cy’ubuhamya bw’umukozi w’Imana Ev Singirankabo Boniface wo mu itorero ry’Inkuru nziza. Muri iki gice cy’ubuhamya aratubwira kimwe mu bintu byakomerekeje ubuzima bwe bikomeye.
Ntabwo ariko yagarukiye ku gukomereka, ahubwo aranakubwira ko Imana yamwomoye, ikamukiza igikomere cy’ubuzima yanyuzemo. Iki gice twabahitiyemo ni ki kimwe mu bigize ikiganiro kirambuye yagiranye na Ubugingo.com.
Ev Boniface
Uku niko avuga ubuhamya bw’ikintu cyamukomerekeje kurusha ibindi, Imana ikamwomora:
Aragira ati ‘’Ikintu ntekereza ko cyababaje ubuzima bwanjye, gifitanye isano n’amateka mabi yaranze u Rwanda muri Jenoside yakorewe abatutsi muw’1994. Icyo kintu cyababaje umutima wanjye, kuburyo n’ibikomere byabyo tukibigendana n’uko Yesu yaje naho ubundi twari kuba mayibobo cyangwa tukiyahura bikemera.
Kubera ko nanjye ndi mu bagizweho ingaruka zikomeye na Jenoside. Muw’1994, hari byinshi byasize ibikomere mu buzima bwanjye, ariko hari icyaje gukomera mu mwaka w’2004.
Ev Boniface hamwe n’umufasha we
Mu 1994, hari marume mama akurikira, interahamwe zaje kumwica iwacu zisaba amafaranga ngo zitamwica, bagurisha isambu yari afite ibihumbi 7 (7,000), zirarenga ziramwica. Jenoside irangiye Mama ajya kuburana isambu arababwira ati ‘’turabasubiza 7,000 mwatanze mudusubize isambu.’’ Cyari igihe cya gacaca, uwayiguze aramubwira ati ‘’ ubwo urashaka kuvuga ko ari njye wishe musaza wawe cyangwa wamugambaniye, ubwo iyo sambu uzayigwamo.’’ Tugira ngo ni ibintu by’urwenya kumbi yari akomeje.
Mama aza kujyayo agiye kureba uko isambu imeze, hari ahantu bari baratwubakiye inzu, aradusiga aragenda, agezeyo wa muntu amusangamo aramutema bikomeye cyane, ajya mu bitaro bya Kibogora, avuyemo arwara Trauma ( ihungabana), kugeza ubwo yaje gufata inzira araduta na bashiki banjye yiyizira i Kigali tutabizi. Tukajya twumva ngo yagiye i Kigali. Uretse ko twaje kugira umugisha kubera abayobozi beza, baramufasha na AVEGA ihuriramo abapfakazi ba Jenoside, aza gukira, ubu akorera ku rwibutso rwa Gisozi.
Mu by’ukuri uretse kuba Imana iba yarateguye ubuzima bw’umuntu, kuko hari ubwo utekereza ko iyo bitagenda gutyo umuntu yari kwiga ku gihe n’ibindi, ibyo rero byahungabanije ubugingo, umutima, ubuzima bwanjye, ariko aho bigeze numva bigenda byoroha. Kugeza ubu ntakibazo.
Umuvugabutumwa Boniface, mu bindi bice by’ubuzima agaragaza ukuntu Imana yigaragaje mu buzima bwe, ikabuha ishusho mu gihe yabonaga, nta murongo buzigera bugira.
Umuvugabutumwa Singirankabo Boniface ni arubatse afite umugore n’umwana, akaba ari umujyanama ku rwego rw’igihugu mu ishami ry’ivugabutumwa mu itorero ry’Inkuru nziza.


text:
Haracyari inzitizi ku bafite ubumuga
Ubwo abafite ubumuga bo mu Rwanda bizihirizaga umunsi wabagenewe i Huye kuwa 3/12/2013, hagaragajwe ko hari intambwe imaze guterwa mu guharanira uburenganzira bwabo, ariko ngo haracyari inzitizi. Muri izo nzitizi More...
Kayonza: Bamwe ntibazi gutandukanya umunsi w’ubwigenge n’uwo kwibohora
Bamwe mu batuye mu karere ka Kayonza ntibaramenya gutandukanya umunsi w’ubwigenge n’uwo kwibohora. Benshi mu bo twaganiriye bakunze kwitiranya umunsi w’ubwigenge bw’u Rwanda wizihizwa More...
minisitiri w’uburezi arasura akarere ka Burera tariki ya 11/05/2012
Ubuyobozi bw’akarere ka Burera buratangaza tariki ya 11/05/2012 Minisitiri w’uburezi Dr Vincent Biruta azasura akarere ka Burera, aho azasura ibikorwa bitandukanye bikorerwa muri ako karere. Sembagare More...


text:
"Numvise imirindi yawe muri iyi ngobyi, ntinyishwa…”Itangiriro 3:10
Bamaze gukora icyaha, Adamu na Eva batashywe n’ubwoba. Imana ije kubasura nk’uko byarisanzwe, baratinye bajya kwihisha.
Ubwoba bugirana isano no kwishinja icyaha. Ubundi umuntu wese udafite icyo umutima umushinja icyibi imbere y’Imana aratinyuka.
Niko Adamu na Eve bari bameranye n’Imana mbere yo gukora icyaha, ariko nyuma yacyo satani yubatse urukuta hagati bituma umuntu yumva atatinyuka kwegera Imana. Icyazanye Yesu ni ugukuraho iyo urusika. Ubwoba butuma umuntu akora ibyo atari akwiye gukora. Imigani 29:25 “Gutinya abantu kugusha mu mutego…”
Byashoboka ko nawe waba ufite ubwoba; bugufungiranye ahantu, bukumvisha ko udashobora kuhava. Menya ko Yesu yaziye kugukura muri ubwo bwoba. Yagiye agaruka kenshi ku kudatinya: (Matayo 14.27; Matayo 17.7; Mariko 6.50; Yohana 6.20).
Ese ufite ubwoba bwo guhamya ibyo wizera? Na Petero yarabugize igihe yihakanaga Yesu. Ariko nyuma, yahawe imbaraga zatumye atongera gutinya na gato ibihe bikomeye yanyuzemo.
Ubwoba ntacyo bushobora kukugezaho, uretse kutabona Imana gusa. Ushobora kuba ufite ubw’uko watawe, nta bushobozi ufite, ubwo gutotezwa, kwangwa, gusekwa, gutukwa, kwirukanywa cyangwa ubw’uko wumva wahemukiye Imana utabasha kuyinguka imbere. Igisubizo cy’ibi byose ni Krsito kuko niwe muhuza w’abantu n’Imana.
Muri Zaburi ya 27, umwami Dawidi arondora ibintu bitandukanye byakabaye bimutera ubwoba. Nko gutabwa, intambara, kugira abanzi, gutotezwa,… Ariko n’ubwo ibyo byose byabaga bihari, yaturaga intsinzi kandi yizeye. “Uwiteka ni we mucyo wanjye n’agakiza kanjye, Nzatinya nde? Uwiteka ni we gihome gikingira ubugingo bwanjye, Ni nde uzampinza umushyitsi?” Zaburi 27:1. Twiganye Dawidi, dore uko dukwiye gutsinda ubwoba: “Nashatse Uwiteka aransubiza, Ankiza ubwoba nari mfite bwose.” Zaburi 34:5. Ufite ubwoba? Shaka Uwiteka kandi umwizere nk’uko Dawidi yabigenje. Erega abari muri Kristu Yesu nta teka bazacirwaho. Abaroma 8:1. Iri sezerano riruta cyane ibigutera ubwoba.


text:
Uyu munsi muri iyi nkuru ishingiye ku ijambo dukesha Dr. Ivan Twagirashema, ijambo ikubiyemo riratwereka ko Yesu afite ububasha n’ubushobozi bwo guhagarika imiraba n’imiyaga yose. Iri jambo kandi rirahamagarira umuntu wese kumvira Yesu Kristo kuko byaba bibabaje imiyaga n’imiraba bibasha kumwumvira ariko twe ntitumvire Umwami wacu Yesu.
Iri jambo rikomeza ritwereka ko ibyacu Yesu akibirimo nkuko yari mu bwato nubwo abigishwa be batekerezaga ko atabyitayeho. Dore uko iryo jambo rivuga:Mariko 4:38 “Yari asinziriye aryamye ibwerekeza, yiseguye umusego. Baramukangura baramubwira bati: "Mwigisha ntubyitayeho ko tugiye gupfa?" Akangutse acyaha umuyaga, abwira inyanja ati "ceceka utuze." Umuyaga uratuza, inyanja iratungana rwose. Arababaza ati: "ni iki kibateye ubwoba? Ntimurizera?"
Yesu ubwato bwawe aracyaburimo, ubuzima bwawe arahari n’ubwo bigaragara nk’aho asinziriye. Ukwizera wifitemo ni ko gutuma Imana ikangukira ibyawe, kandi iyo ihagirukiye kukugirira neza imiyaga irumvira, ibibazo bigahinduka ubusa kuko uwo wizeye ari Umwami w’abami, ni igitare yitwa Yesu. Ariko koko umuyanga n’inyanja biturushe ubwenge!!! Byumviye Kristo nta no kuburana. Ariko twe Imana tuyiha conditions! Imana ijye itubabarira muri byose. Amen,Ivan T


text:
1 yohana 1
Jambo ahinduka umuntu
1.Uwahozeho uhereye mbere na mbere, uwo twumvise, uwo twiboneye namaso yacu, kandi uwo twitegereje intoki zacu zikamukoraho, ari we Jambo ryubugingo 2.kandi ubwo Bugingo bwarerekanywe turabubona, turabuhamya kandi none turababwira ibyubwo Bugingo buhoraho, bwahoranye na Data wa twese tukabwerekwa. 3.Ibyo twabonye tukabyumva ni byo tubabwira kugira ngo namwe mufatanye natwe, kuko ubwacu dufatanije na Data wa twese nUmwana we Yesu Kristo. 4.Ibyo ni byo tubandikiye, kugira ngo umunezero wanyu ube mwinshi.
Utagendera mu mucyo wImana nta sano afitanye na yo
5.Ubu ni bwo butumwa twumvise buvuye kuri we tukabubabwira, yuko Imana ari umucyo kandi ko muri yo hatari umwijima na muke. 6.Nituvuga yuko dufatanije na yo tukagendera mu mwijima, tuba tubeshye tudakurikiza ukuri, 7.ariko rero iyo tugendeye mu mucyo nkuko na yo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose.
Kwatura ibyaha byacu no kubibabarirwa
8.Nituvuga yuko ari nta cyaha dufite tuba twishutse, ukuri kuba kutari muri twe. 9.Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha byacu no kutwezaho gukiranirwa kose. 10.Nituvuga yuko ari nta cyaha twakoze tuba tuyise umunyabinyoma, kandi nijambo ryayo ntiriba riri muri twe.
Uri gusoma 1 yohana igice cya:


text:
Mu ntara y’Uburasirazuba hagiye kubakwa imidugudu y’icyitegererezo yujuje ibikenewe byose, imeze nk’iyo mu karere ka Bugesera i Rweru, ahimuriwe abanyarwanda bahoze batuye mu birwa bya Mazane.
Umunyabanga nshingwabikorwa w’Intara y’Uburasirazuba Makombe Jean Marie Vianney, avuga ko bagiye kwigira ku mudugudu wa Rweru, muri gahunda ya Leta yo kubaka imidugudu y’icyitegererezo muri buri karere.
Yagize ati:“Ibi byaturutse ku cyemezo cyafashwe na komite y’inama y’umutekano y’Intara nyuma yaho byaganiriwe ku rwego rw’igihugu ko buri karere kagomba gushaka ingengo y’imari kakubaka umudugudu w’icyitegererezo wujuje ibyangomba byose nk’uwo muri Rweru watashywe na nyakubahwa Perezida wa Repuburika ku munsi wo kwibohora.”
Mu byo basuye muri uyu mudugudu w’icyitegererezo, harimo amazu 4 yubatse mu inzu imwe, ibiraro rusange, amashuri, ivuriro, ibibuga byo gukiniraho, amashanyarazi n’amazi ndetse n’ikoranabuhanga rigezweho, hamwe n’inzu mberabyombi abaturage bakoreramo inama, ku mugoroba bakareberamo amakuru kuri televiziyo rusange.
Umuyobozi w’akarere ka Rwamagana Mbonyumuvunyi Radjab, nk’umwe mu bayobozi b’uturere twasuye uyu mudugudu, yagize ati:
Twari dusanganywe imidugudu 2 y’icyitegererezo ariko itari ku rwego nk’uru haba ku micungire y’ubutaka n’uburyo bwiza bwo gutura.
Uyu ufite icyo urusha uwacu cyane cyane mu gukoresha ubutaka butoya, ikindi ni uko mu bushobozi bukeya abantu bashobora gukora ibintu byinshi atari uko wakoresheje imbaraga nyinshi n’ibintu bihenze cyane.
Gahunda yo kubaka iyi midugudu 7 igomba kurangirana n’ingengo y’imari ya 2016/2017, ariko ikazajyana na gahunda yo kwagura undi mudugudu muri buri karere.
Umuyobozi w’akarere ka Bugesera mu bunararibonye yasangije bagenzi be, yabasabye kuzahangana n’ikibazo cya bamwe mu baturage batazakira neza gahunda yo kwimurwa aho bari batuye, ikindi ngo ni ukubakuramo umuco wo kumva ko ubwo leta ibimuye igiye kubatunga igihe cyose.
Uyu mudugudu wa Rweru ufiteagaciro ka miliyari zisaga 3 ubariyemo ibikorwa byose byakozwe, muri rusange Intara y’Uburasirazuba ubu niyo Ntara ya mbere mu gihugu mu gutuza abaturage bayo mu midugudu, kuko ubu iri ku kigereranyo cya 92%.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Gusa na Yesu ni umunsi ku wundi
Ariko twebwe twese ubwo tureba ubwiza bw’umwami, tubureba nko mu ndorerwamo mu maso hacu, hadakwiriye, duhindurwa gusa nawe tugahabwa ubwiza buruta ubundi kuba bwiza, nk’ibw’umwami w’umwuka” 2Abakorinto 3.18
Gusa na Yesu ni urugendo, tugenda duhinduka kugeza ubwo tugera ku bwiza buruta ubundi aribwo bwa Kristo. Bibiliya ivuga ko tuzakora urwo rugendo ” Kugeza ubwo twese tuzasohora kugira ubumwe bwo kwizera no kumenya Umwana w’Imana, kandi kugeza ubwo tuzasohora kuba abantu bashyitse bageze ku rugero rushyitse rw’igihagararo cya Kristo” Abefeso 4.13
Birumvikana ko guhinduka nyabyo bifata igihe.
Guhinduka ugasa na Yesu nirwo rugero rwawe rwa nyuma, ariko urugendo rukorwa ubuzima bwose.
Imana ishaka ko dusa nayo buri munsi tugahora turi ibyaremwe bishya twitoza gusa n’Imana. ” Mukambara umushya uhindurirwa mushya kugirango ugire ubwenge, kandi ngo ase n’ishusho y’iyamuremye. Abakorosayi 3.10
Kuri ubu abantu bifuza kugenda bihuta, ariko ntabwo Imana ikunda imbaraga cyangwa umuvuduko mu bintu utazi neza nko kuba ushikamye mubyo urimo.
Dushaka ibisubizo byihuse, tugakunda guca utuyira twa bugufi, ariko ntabwo aribyo, byose bikorwa muri gahunda nta kiciro na kimwe umuntu agomba gutaruka.
Ntitukifuze guhinduka uko dushaka ahubwo tugomba gukorana urugendo n’Imana mu guhinduka, yo ikabikora uko ibishaka kugera ubwo tugeza kurugero rushyitse Imana ubwayo yifuza.
Ubundi ushatse wavuga ko gukiranuka nyako ari uguhinduka umuntu agasa na Yesu. Iki ni ikifuzo umukristo wese ugana mu ijuru akwiye guhorana, ahubwo umwanya ku mwanya akajya yibanza ngo ngeze he ngerageza gusa na Yesu? Mbese urugendo rwanjye ndugejeje he?
Ndabifuriza mwese gusa na Yesu no kwigana Imana nk’abana bakundwa. Imana ibahe umugisha!


text:
Byavugiwe mu kiganiro ubuyobozi bwa Home Rwanda bwagiranye n’abanyamakuru kuri uyu wa 21 Ugushyingo 2016.
Ikiganiro cyari kigamije kuvuga ku myiteguro y’ imurikagurisha ry’uyu mwaka, rizabera i Kigali ku ncuro ya mbere kuva ku ya 29 Ugushyingo kugeza ku ya 4 Ukuboza 2016.
Abazitabira iri murikagurisha ngo bazaboneraho kumenya no gukoresha urubuga nkoranyambaga rubarangira aho ibikoresho n’izindi serivisi zijyanye n’ubwubatsi biri, nk’uko Pascal Mugabe Muparasi, ushinzwe ibikorwa muri Home Rwanda abivuga.
Yagize ati “Akenshi usanga abantu batamenya aho bashakira ibyo bakeneye iyo bagiye kubaka bigatuma bajya hanze y’igihugu bitari ngombwa.
Muri iri murikagurisha bazahabonera uburyo bw’ikoranabuhanga buzabarangira buri kintu bakeneye n’uburyo kibageraho batavunitse”.
Avuga ko uru rubuga ruzahuza abacuruza ibikoresho bitandukanye by’ubwubatsi, abahanga mu kubaka, amabanki, ibigo by’ubwishingizi n’inzego za Leta zitandukanye zishinzwe imyubakire.
Ikindi iri murikagurisha rigamije ngo ni ugufasha abikorera bato cyane cyane abafite ibikoresho bya ‘Made in Rwanda’ ngo babimenyekanishe, nk’uko Phillip Mulari, umuyobozi wa Home Rwanda abivuga.
Ati “Mu byo dushyize imbere cyane ni uguteza imbere Made in Rwanda. Abikorera bato n’abaciriritse bafite ibikoresho bitandukanye byo mu Rwanda bazahabwa urubuga rwo kwerekana ibyo bakora kuko hari ibintu byinshi abantu bataba bazi, bitewe n’uko ba nyirabyo batabasha kubyamamaza”.
Ibi ngo bizatuma abumvaga ko ibyo bakeneye byose bijyanye no kubaka babitumiza hanze, bahindura imyumvire, bakajya bahera ku bibari hafi, bityo banazigame amafaranga yatikiriraga mu matike kubera kutamenya.
Muri iri murikagurisha ngo Umujyi wa Kigali uzaboneraho gusobanurira abantu igishushanyo mbonera cyawo, bityo abashaka kubaka bajye bagura ibibanza bazi neza icyo byagenewe, mu rwego rwo kurwanya akajagari mu myubakire kanabateza igihombo.
Abatanga ibyangombwa byo kubaka nabo ngo bazaba bahari, kugira ngo berekane inzira umuntu anyuramo kugira ngo abibone bitamugoye, bityo yirinde kubaka yihishahisha nyuma akazanasenyerwa.


text:
Dec 21, 2015 Nsengimana Evariste Ubusesenguzi 0
Umunsi mukuru wa Noheli ni umunsi abakristu bubaha, baha agaciro gakomeye cyane ufatwa nk’umunsi Yesu Christ umwana w’Imana, Akaba n’umucunguzi yavukiyeko ubusanzwe wizihizwa buri mwaka taliki 25 Ukuboza, iyi taliki itavugwaho rumwe ku mataliki yaba yarabereyeho, hari n’abemeza ko umunsi mukuru wa Noheli ufite inkomoko ya Gipagani wizihizwaga n’aba Romani baramya ibigirwamana byabo.
Abantu bibaza, biyumvisha ko Noheli ari umunsi mwiza ku bw’Imiryango, imico cyangwa amadini basengeramo bibibatoza, ntiwakwibaza imvano yawo mu gihe aho uba byemezwa ndetse byigishwa.
Igitabo the Catholic Encyclopedia cyanditswe mu 1911, kivuga ko Noheli itari mu minsi yizihizwaga mu mihango y’I Roma nk’umunsi w’ivuka rya Yesu Christ, ko wabanje muri Egypt icyo gihe hari mu kwa mbere kuri calendar yabo, ntawigeze avuga ko uzajya wibukwa nk’umunsi w’ivuka rya Yesu kuko hari igihe cy’abami nka Pharaon na Herode batitaga ku bya gikristu, nta n’italiki nyayo ivugwa.
Igitabo The Encyclopedia Americana cyanditswe mu 1956, kivuga ko mu kinyejana cya mbere , uyu munsi utizihizwaga mu bakristu, wafatwaga nk’umunsi wibukwaho intwari zapfuye n’umunsi wo kuramya ikigirwamana cy’izuba aho kuba uw’ivuka rya Yesu ndetse ngo waje kwemerwa nk’umunsi w’ivuka rye mu kinyejana cya Kane. Kivuga kandi ko hashize imyaka irenga 300, uyu munsi utarajya mu mitwe y’Abaroma nk’umunsi w’ivuka rye koko.
Igitabo cyanditswe na Adam Clark volume5 p370 kivuga ku ivuka rya Yesu, kivuga ko Yesu yavutse mu mpera z’umwaka mu gihe cy’itumba ku Baroman cyatangiraga 25 Ugushyingo, ku bayahudi cyari igihe bakuraga imikumbi yabo mu butayu bayijyana mu ngo zabo icyo gihe imvura yabaga ibonetse, iyi mihango ngo yabaga hagati ya 17-25 Ugushyingo, nta taliki nyakuri y’ivuka rye avugamo.
Ikinyamakuru Buffalo news 22 Dec 1984, cyanditse ku munsi mukuru wa Noheli ifite inkomoko n’imihango ya gipagani y’I Roma, ko wari umunsi wo gushimira ibigirwamana byabo, kikavuga ko Noheli ari umunsi wakorerwagaho imihango ya gipagani mu Baroman wasimbujwe umunsi wo kuramya ivuka Rya Yesu Christ.
Biragoye kumenya itariki nyayo Yesu yaba yaravukiyeho kuko ntakintu na kimwe cyemeza ko yavutse ku italiki 25 Ugushyingo, mu gihe iyi taliki abanditsi benshi bayanditseho bavuga ko wari umunsi wo kuramya ibigirwamana, ibi ariko ntibivuze ko wowe wemera Noheli , umunsi w’ivuka rya Yesu Christ ubu kuwa 25 Ugushyingo ko wemera ibinyoma, nawe ushobora kuba hari ibindi bitabo wasomye bivuga kuri uyu munsi doreko n’ubundi nta mwanditsi n’umwe uhuza n’undi .
By: Nsengimana Evariste
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Rwanda : Akarere ka Nyabihu kasuye akarere ka kireye mu rwego gutsura umubano
Abayobozi batandukanye hamwe na njyanama y’akarere ka Nyabihu mu ntara y’iburengerazuba tariki ya 06/06/2012 basuye akarere ka Kirehe mu rwego rwo kureba ibikorwa bihakorerwa, More...
Kuba umunsi w’intwari wizihirijwe mu midugudu hari icyo bivuze ku baturage
Ntibyari bisanzwe ko umunsi w’intwari wizihirizwa mu Midugudu hirya no hino rwagati mu baturage. Kuba rero uyu munsi w’intwari wo mu mwaka wa 2012 wizihirijwe mu midugudu ngo hari icyo bivuze kuri More...
Gakenke : MINALOC yashyikirije akarere imashini 16 zo kubumba amatafari n’amategura
Mu rwego rwo kwihutisha gahunda yo gutura mu mudugudu habungwabungwa ibidukikije, Minisiteri y’Ubutegetsi bw’igihugu yashyigikirije Akarere ka Gakenke imashini 16  zizifashishwa mu kubumba amatafari More...


text:
Umwe yapfiriye mu masengesho yo kwiyiriza (ivuguruye)
Abantu bo mu idini rizwi nk’ “Abakusi” bari bariyemeje gusenga biyicisha inzara, umwe muri bo yapfuye, abandi babiri bazanwa mu bitaro bya Nyanza bamerewe nabi.
Umunyamakuru wa Kigali Today uri mu Karere ka Nyanza avuga ko abo bagore babiri babazanye mu bitaro bya Nyanza banegekaye kuburyo batabasha no kuvuga. Bari kwitabwaho n’abaganga kuva tariki ya 19 Nzeli 2016.
Babasanze aho basengeraga ku musozi witwa Runga mu murenge wa Rwabicuma ho mu karere ka Nyanza. Bababonye nyuma yuko abahaturiye batabaje.
Umwe mu barwariye mu bitaro bya Nyanza, yavutse mu mwaka wa 1968. Avuka mu murenge wa Rwabicuma ariko yari yarashakiye mu murenge wa Ntyazo. Yari amaze igihe atagera iwabo; nkuko Mupfuyisoni Helevanie umurwaje, abisobanura.
Agira ati “Twasanze afite ibitabo bya Bibiliya n’iby’indirimbo ariko dusanga yanegekaye atabasha no kuvuga.”
Akomeza avuga ko yirirwa mu mashyamba aho asengera mu idini ry’Abakusi. Ashobora ngo kuba afite ikibazo cyo mu mutwe.
Undi murwayi akomoka muri Nyamagabe. Arwajwe n’umukobwa we witwa Nyinawumuntu Devota. Nyinawumuntu avuga ko hari hashize imyaka ibiri baramubuze.
Yagize ati "Hashize imyaka ibiri tutazi aho aherereye. Mbere bajyaga basengera i Runga ari benshi ariko tuza kubabura kugeza magingo aya, ntitwari tuzi aho aherereye."
Akomeza avuga ko bamenye aho aherereye nyuma yuko abamubonye ku musozi wa Runga bamurangishije. Basanze nta ndangamuntu na mitiweri afite. Kuko ngo idini basengeramo ry’Abakusi ritabyemera. Yari afite ibyangombwa bisimbura indangamuntu.
Dr Yannick Lokombo, umuganga mu bitaro bya Nyanza, yatangarije Kigali Today ko abo barwayi bombi bagejejwe mu bitaro bameze nabi. Bari bafite umwuma no gutakaza isukari. Ahamya ko bari kubitaho ku buryo bafite icyizere ko bazataha vuba.
Umunyamabanga Nshingwabikorwa w’umurenge wa Rwabicuma, Bizimana Egide, avuga ko kuri uwo musozi babasanzeho ari batatu gusa. Nta burwayi bundi bari bafite. Banegekajwe n’inzara. Ahamya ko n’uwapfuye yishwe n’inzara.
Asaba abasenga kubikorera ahantu hazwi. Byaba ari ukubikora mu buryo budasanzwe bakabisabira uburenganzira mu buyobozi.
Ibitekerezo ( 12 )
ntibyoroshye ndi i nyanza,muyira
kwiyiriza ni principle yimana rwose gusa imana niyo itanga ubuntu bwo kubishobora rero umuntu akwiye kumvira umwuka wera.
Ubwo ni ubujiji mubundi ukwiyiriza ubusa nyakuri si" ukwiyima ibyo kurya"ahubwo ukwiyiriza ubusa nyakuri ni ugufata kubyawe ugahaho abashonji uko niko kwiyiriza ubusa Imana ishima.naho kugenda ngo uri gusenga ubabaza umubiri bigeze naho ubura ubuzima ntajuru ukorera ubwo urikugana muri gihenomu.nibasubire muri Bibliya bbasome.
ubu Bwoko bwanjye buzize ubujiji
Ndabasuhuje cyane kubwiyi nkuru ibabaje!
Nukuri abasenga babe maso kuko Imana idategeka ko tutubaha Leta
Leta yashyizweho n’Imana.
Gutora
Gufata ibyangombwa
Mutuelle nibindi.. Imana irabyemera
Abaroma bari bameze gukyo yewe nimisoro ya leta iremewe
Dore ko na Grand frére watubanjirije yabyemeje ko ibya kayizari bihabwa kayizari so ibya leta biratangwa ubundi twisengere Imana yacu.
Muhumure kdi ijuru rirahari nabayobye mugarukire hafi ntimuyobywe namadini
Kristo niwe nzira...
Imana ibasange ibasobanurire ibirenzaha.
Amen.
Gusenga nibyiza ariko nanone kwiyahura bibi kuko biteza ibibazo mubaturage banjye basenga bagire nahobagarukira biyiteho
Ibyo byose ni ubuhezanguni.Erega mu madini yose harimo abahezanguni.Nimutabare.
uku ntagukozwa kirimo vrm ni ukwica ubugingo myiteks ryose.
Ubwo ngo baba bashaka kwigana YEZU. YEZU se ko ari umwana w’IMANA, akaba umwami w’abami, igihangange, ubwo bashaka kwigereranya n’IMANA bashingira kuki? Umunsi umwe urahagije, kurangaho ni ukwiyahura, kandi iki cyaha IMANA icyanga urunuka.
Ariko kuki harabantu badahindura imumvire? mwari muziko numuntu ufite akiyima iyapfuye abangana nuwiyahuye? iryodini ni hatari pee. gusa imana ibasobanurire kwiyiriza ubusa nyakuri bibiliya yera ivuga. aho ntiwasanga ari bamwe badatanga mutuel? babafate!!!!!!!!!!!!
Iri dini ryican abarisengeramo baryamaganire kure.
Abashinzwe umutekano bafate abariyobora babajyane mu RUKIKO.
N’uzongera gukora ibyo ajye afatwa.
Hari ababa bari koshya injiji baziragira ngo ni amadini.
Imana ntiyigisha kwiyahurisha inzara.
Bajijure izo njiji rwose.
NTIVYOROSHE UKWO NUKWIHEBA PE


text:
Ingingo 4 zigaragaza Imana mu byo ukora
Ibyo umuntu akora birimo umuhamagaro w’ibyo Imana imuhamagarira gukora, ibyo benshi bazi ku izina ry’umurimo w’Imana. Uretse ibi ariko hari na bimwe dukora mu buzima busanzwe kenshi twita akazi ko gushaka imibereho ya hano mu isi. Ibi byombi bishobora gusobanura ko ubana n’Imana mu byo ukora cyangwa se ntayo. Byagira uruhare runini mu gusohoza imigambi y’Imana ku buzima bwacu.
ari ibyo byombi gusa bigira urwo ruhare, ariko bifite umwanya ukomeye. Mu gihe Imana yaremaga umuntu yamuhaye n’umurimo wo kwita ku Busitani bwayo. Mu Itangiriro 1:28 haravuga ngo “Imana ibaha umugisha, Imana irababwira iti ’ Mwororoke , mugwire, mwuzure isi, mwimenyereze ibiyirimo, mutware amafi yo mu Nyanja, n’inyoni n’ibisiga byo mu kirere, n’ibintu byose bifite ubugingo byigenza ku isi.’” .
Imirimo dukora hano ku isi ntabwo ariyo kugira ngo tugere ku ntego zacu bwite gusa, ahubwo ni umwanya duhabwa wo kugira uruhare mu murimo w’Imana hano ku isi, ni uburyo bwiza bwo kwerekana ko tubana n’Imana.
Nubwo nawe wavuga byinshi, ariko ibi bintu bine byaba bimwe mu byakwerekana no ubana n’Imana mu byo ukora:
1. Guharanira guhesha Imana icyubahiro: Impamvu ya mbere y’umurimo dukora ndetse n’ubzima bwacu kuri iyi ni uguhesha Imana icyubahiro, no guteza imbere Ubwami Bwayo. Ese akazi dukora cyangwa duteganya gukora, gahesha Imana icyubahiro, kakubahiriza n’amategeko yayo? Uburyo tugasohoza bwerekana ubunyangamugayo no gutinya Imana? Ese uko kuntu ukora ibintu ari nka Yesu yabikora nkawe? Akamaro ka mbere k’umurimo ni ako: Guhesha Imana icyubahiro.
2. Ibyo ukora biragushimisha: Akazi dukora ntabwo ari inshingano tuba twahawe gusa, ahubwo mu buryo butandukanye kaba kagomba no kutunezeza. Ibi si ukuvuga ko amarangamutima yacu ariyo tugomba kugira ikimenyetso cya mbere ko ako kazi kariho umugisha w’Imana, hari igihe binasaba gutangira kwiga kugakunda, binyuze mu gushima inyungu zigaturukamo.
3. Ugakora neza kandi ugakomeza kubiteramo imbere: Ikintu cyose cyangwa buri kintu Imana iguhaye gukora ntikikunezeza gusa, ahubwo kizaba n’ikintu dufitiye impano n’ubumenyi kugisohoza. Imana ishaka ko umurimo dukora tuwutunganya nta makemwa. Ibyo rero ibigeraho ihuje umurimo dukora n’impano ziri muri twe, tuzamura kugeza ku mwuzuro wazo.
4. Akazi dukora gahesha abandi umugisha: kuruta uko kaba gusa kaduteza imbere, akazi dukora kagomba guhesha umugisha n’abo tubana nabo. Ese akazi ukora gahesha umugisha umukoresha wawe, abo mukorana, abakiriya, cyangwa se umuryango wawe n’inshuti? Niba ariko bimeze ni ikimenyetso ko uri aho Imana yifuza ko uba.
Imana iguhe umugisha kandi ukomeze kuzirikana ko intego y’ubuzima bwawe bwose ari uguhesha Imana icyubahiro.
Adolphe Mitali


text:
ven.
02
nov.
2012
ISOMO RYA MBERE
Ibaruwa Mutagatifu Pawulo Intumwa
yandikiye Abanyafilipi (Fil 4, 10-19)
Bavandimwe, 10narishimye cyane muri Nyagasani mbitewe n’uko ishyaka mumfitiye ryiyongereye ; icyakora murarisanganywe, uretse ko mwari mwarabuze uko muringaragariza. 11Ibyo simbivuga kubera ubukene ndimo, kuko nimenyereje kunyurwa n’ibyo mfite. 12Nzi kubaho ntunzwe na bike, nzi no kubaho muri byinshi. Muri byose, buri gihe nitoje guhaga no gusonza, gukira no gukena. 13Nshobora byose muri Kristu untera imbaraga. 14Icyakora mwagize neza muntabara mu kaga. 15Mwebwe kandi Banyafilipi murabizi : Inkuru Nziza ikimenyekana iwanyu, ubwo nari nturutse i Masedoniya, nta Kiliziya n’imwe yangobotse ngo imfashe mu byo nari nkeneye, keretse mwebwe mwenyine. 16N’ubwo nari ndi i Tesaloniki mwanyoherereje imfashanyo, ndetse ubugira kabiri. 17Mumenye ariko ko nta maturo mparanira ; icyo nkurikiranye ni uko inyungu yanyu yiyongera. 18Ubu mfite ibya ngombwa byose ndetse birarenze, byasendereye igihe Epaforoditi anshyikirije amaturo yanyu, yo mubavu mwiza n’igitambo kinyura Imana. 19Kandi Imana yanjye, mu bukungahare n’ikuzo byayo, izabasenderezaho ingabire zayo mu byo mukeneye byose, muri Kristu Yezu.
ZABURI (Zab 112 (111), 1-2, 5-6, 8a.9)
Inyik/ Hahirwa umuntu uhimbazwa n’amategeko y’Imana.
Hahirwa umuntu utinya Uhoraho,
agahimbazwa n’amategeko ye !
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Hahirwa umuntu ugira impuhwe kandi akaguriza abandi,
ibintu bye aba abigengana ubutungane.
Nta bwo azigera ahungabana bibaho,
azasiga urwibutso rudasibangana.
Umutima we uhora mu gitereko ntagire icyo yikanga.
Agira ubuntu, agaha abakene ataziganya,
ubutungane bwe bugahoraho iteka,
akagendana ishema n’ubwemarare.
IBANGONDIRIMBO RIBANZIRIZA IVANJILI (2 Kor 8, 9)
Alleluya Alleluya.
Yezu Kristu ni We mukire wemeye kwigira umukene,
kugira ngo adukungaharishe ubukene bwe.
Alleluya.
IVANJILI
+ Luka (Lk 16, 9-15)
Muri icyo gihe, Yezu abwira abigishwa be ati 9“Reka rero mbabwire : ayo matindi y’amafaranga nimuyashakishe incuti, kugira ngo umunsi mwayabuze, izo ncuti zizabakire aho muzibera iteka. 10Udahemuka mu bintu byoroheje, ntahemuka no mu bikomeye ; naho uhemuka mu bintu byoroheje, ahemuka no mu bikomeye. 11None se nimuterekana ko muri indahemuka mu matindi y’amafaranga, ni nde uzabashinga ibifite agaciro k’ukuri ? 12Niba kandi muterekanye ko muri indahemuka mu bintu bitari ibyanyu, ibibagenewe muzabihabwa na nde ? 13Nta mugaragu ushobora gukorera ba shebuja babiri : azanga umwe akunde undi, cyangwa azibanda kuri umwe asuzugure undi. Ntimushobora gukorera Imana na Bintu.”
14Abafarizayi bikundiraga amafaranga, bumvise ibyo byose baramukwena. 15Yezu arababwira ati “Mukunda kwigira intungane mu maso y’abantu, ariko Imana izi imitima yanyu. Koko icyo abantu baha agaciro, ni cyo kiba kigayitse mu maso y’Imana.”


text:
Yasuwe : Inshuro 1564 | Ibitekerezo: 1 | Aho ariho: U Rwanda
Ese kuba Hitwa Gakubangutiya, kuri 40. Byakomotse he, Menya inkomoko y'ahantu hatandukanye (Igice 2)
Tweet
By Leonce Ukurikiyimfura | December 06, 2016 saa 06:35:11
Nkuko Twabyiyemeje kubagezaho amwe mu mazina akoreshwa hirya no hino mu Rwanda, cyane afite inkomoko z'amateka ya Kera, dore ko bitoroshye kuyamenya ubaye utazi inkomoko yayo.
Duherukana Tubagezaho igice cya Mbere cy'ayo mazina, aho twabonye Inkomoka y'izina Nyamirambo. Mu gice cya kabiri tugiye kurebera hamwe uduce dutandunaye nka Bannyahe, kuri 40 , mu Ibereshi ndetse n'ahandi.
Nkuko twabibabwiye kugira ngo tubone aya mazina twifashishije ibitabo bitandukanye nka Ibirari by'insigamigani, igitabo cy'amateka S6, ndetse na n'igitabo cy'imigani.
Amazina y’ahantu ashingiye ku bimera n’inyamaswa byahahoze
11.Kimisagara: Hahoze icyanya cy’imisagara, bakayitirirwa, na nyuma yo gucika kwayo, izina ryarasigaye
Kimisagara
12.Kimironko: Hahoze umurambi w’agashyamba kiganjemo imironko
13.Nyarugenge: Hahoze agasozi (hill/colline) keraho imigenge
14.Kitabi: Hahoze itabi ry’igikamba rirusha irindi ubukana n’ingufu mu gihugu. Abantu baturukaga imihanda yose bakamena ishyamba ryijimye ry’inzitane rya Nyungwe, bagiye gushaka itabi riguranwa amata, ku Kitabi nyirizina.
15.Rwimbogo: Hahoze icyanya kinini kimeze nk’urwuri rw’imbogo ziragira zikicyura
16.Mu Kiryamo cy’inzovu: Hafi y’ibiro by’Akarere ka Kamonyi, hahoze hataha inzovu nyamunini itaravogerwaga, yahabaye imyaka agahiryi.
17.Mu Rwintare: Ntihavogerwaga, hatahaga intare , Umwami w’ishyamba
18.Rwinkwavu: Mu Karere ka Kayonza, igice kinini cyaho cyahoze muri Pariki y’Akagera. Abahigi bari barasakiwe n’inkwavu zaho (inkwavu z’ishyamba), kenshi batumwaga n’abagore babo, nk’inyama inurira yo kubashimisha mu bihe bidasanzwe.
Amazina akomoka ku kumvirana indimi z’amahanga
19.Beretwari: Agasanteri kari mu murenge wa Gisozi, mu karere ka Gasabo.Iri zina bivugwa ko rikomoka ku nzu bogosheramo yahabaga yitwaga “Belle Etoile”, aba’turage bakayita Beretwari, ndetse izina rihita ryitirirwa agasanteri kose.
20.Godiyali : Mu Murenge wa Kicukiro, ahashyizwe nyuma gato ya 1978, icyapa cyamamazaga ubwoko bw’amapine yitwa “Good Year” yari atangiye gucuruzwa mu Rwanda, ahari hamenyerewe ayitwa “Michelin”.
Izina ry’aya mapine (Good Year), n’abatazi icyo icyo cyapa cyari kimaze basomaga Godi-yali, icyari icyapa giha izina aho kiri hitwa Godiyali hatyo, imyaka isaga 35 irashize.
Hari n’andi menshi ashingiye kuri byinshi
21.Kuri 40: Iri zina naryo ryafatiye ku cyapa ariko cyo kitamamaza, ahubwo cyasabaga imodoka kugabanya umuvuduko mu Gasanteri kahoze i Nyamirambo, aho abagore, abana n’urubyiruko bahoraga bacicikana umuhanda barawugize umuharuro
22.Kuri 12, Kuri 15, Kuri 19: Ahantu hafite inyito z’imibare, ifatiye ku mubare w’ibirometero (km), uvuye mu Murwa Mukuru wa Kigali, ahahoze Gare Routiere (ubu hubatse umuturirwa KCT)
23.Gakubangutiya: Agasanteri gaherereye mu karere ka Nyagatare.Abazi amateka yaho bavuga ko hajyaga hacururizwa inzoga, abagore n’abagabo bamara kuzinywa zikabatera gusinda abagabo bagatangira kuzamura ingutiya z’abagore basangiye, , biti hi se abagore bakabyigenzereza batyo, bagakomeza ibirori bahita mu Gakubangutiya.
24.Ku cya Cya Mitsingi: Ni mu karere ka Kicukiro ku muhanda uva ahitwa mu Giporoso werekeza i Rwamagana. Abahabyirukiye bemeza ko hahoze icyapa kinini cyamamaza inzoga ya Mutzig, cyahashyizwe nyuma gato y’uko igera mu Rwanda, kiranahitiritwa kugeza ubu, imyaka ibaye 26.
25.Bannyahe: Ni urusisiro ruherereye mu karere ka Gasabo hafi y’ahitwa i Nyarutarama. Bannyahe ituwe mu buryo bucucitse cyane kandi mu buryo buciriritse.Abahazi bavuga ko izina Bannyahe rikomoka ku kuba mu gihe hubakwaga insisiro byari bigoranye cyane kubona ubwiherero ku muntu ukubwe,…
26. Gahenerezo: Agace ko mu karere ka Huye, ku muhanda uva i Huye werekeza i Nyamagabe, munsi ya Gereza ya Huye. Abatuye mu Gahenerezo bavuga ko iri zina rikomoka ku kuba abaturage baho baragiraga amahane agasozwa barwanye inkundura “barwanaga umuhenerezo”.
27.Kiderenka: Mu murenge wa Gatsata mu karere ka Gasabo, hafi y’ikiraro kinini cya Nyabugogo. Ni agace kazwiho kuberamo ibyaha by’ubusinzi, uburaya n’ibindi, ari nayo nkomoko y’izina mu kiderenka, bivuga “Mu birara” , bivuye ku ijambo ry’igifaransa “Délinquants”. Kuwa 31 Gicurasi 2015, amwe mu mazu acucitse y’ubucuruzi bw’amapine ahari yafashwe n’inkongi y’umuriro.
Ese Kuba Hitwa Nyamirambo Byaturutse he? Menya Amazina Y'Ahantu n'INkomoko Yaho.(Igice cya 1)
Menya Ikiyaga Gitangaje kiboneka Mu Kirunga cya BUshoke.


text:
Uhereye iburyo aba ni Sheikh Sindayigaya Musa, Senyenzi Appoloni Padiri wa diyosezi gaturika ya Butare, umunyamakuru Eduard Mubaraka (hagati),Pastor Margaret Murebwayire na Dusabimana Emmanuel uhagariye idini gakondo mu Rwanda barasobanura iby’imyizerere yabo n’abo bahagarariye
Mu Rwanda n’ahandi muri Afurika ndetse no ku Isi muri rusange, amadini yose ya gikirisitu avuga ko asenga Imana imwe yaremye Ijuru n’Isi n’ibirimo byose. Ibyo n’abasilamu na bo ni ko babyizera, ikiyongereyeho ni uko buri dini muri ayo rigira igitabo gitagatifu rishingiraho imyemerere yaryo, Ibi bishobora gutuma umuntu yibaza niba abasengera mu madini gakondo na bo bagira Imana bemera cyangwa igitabo gitagatifu bashingiraho imyemerere
Mu kiganiro Menya icyo wibaza gihita kuri TV 10 twabakurikiraniye uko washira amatsiko ku bibazo ushobora kuba wibaza ku isano cyangwa itandukaniro hagati y’ amadini gakondo n’andi madini ya gikirisitu cyangwa Islam.
Ubwo umunyamakuru ukora iki kiganiro yari yatumiye bamwe mu bayoboke n’abahagarariye amadini atandukanye ngo baganire ku ishingiro ry’imyemerere yabo, abakirisitu bavuze ko imyerere yabo ishingiye ku kwizera Imana imwe rukumbi yaremye Ijuru n’Isi n’inyanja n’amasooko nkuko byahamijwe n’abakirisitu bari batumiwe muri iki kiganiro.
Abasilamu na bo bavuga ko bemera Imana imwe nkuko n’abakirisitu babyemera. Ibi byasobanuwe muri iki kiganiro na Sheikh Sindayigaya Musa uhagarariye idini ya Islam mu mujyi wa Kigali.
Dore ibisubizo kuri byinshi wakibaza ku mikorere y’idini gakondo mu Rwanda
Ese abasengera mu madini gakondo na bo bagira Imana imwe bashigiraho imyizerere yabo?
Emmanuel Dusabimana uturuka mu gisekuru cy’iburagurabwami akaba ari na we uhagarariye idini gakondo mu Rwanda ndetse akaba ari na we wari uhagarariye idini rya Gakondo muri iki kiganiro, yavuze ko nta Mana imwe bagira kuko ngo basenga abakurambere (imandwa) kandi ngo baba ari benshi, ibyo bivuze ko batagira Imana imwe ahubwo ngo basenga imana nyinshi.
Ese imana (imandwa) z’abasengera mu madini gakondo ni izihe? Ni zingahe?
Ryangombe rya Babinga ba Nyundo wa Binego bya Kajumba ngo ni we mana yabimburiye imana z’abasengera mu madini ya gakondo, nyuma ngo hagiye habaho izindi mana nka Nyabingi Biheko ngo na we yakurikiyeho mu kinyejana cya 19 akaba ngo yari afite icyicaro mu ntara y’amajyaruguru.
Wari uzi ko abasengera mu madini gakondo na bo bafite ibyo basimbuza ibitabo bitagatifu?
Abasengera mu idini gakondo ngo bafite ibintu bafata nk’ibintu bitagatifu bibafasha mu kwambaza imana (imandwa) zabo.
Muri ibyo ngo harimo agacuma n’agaheha bya Kinyarwanda n’imbehe ya Kinyarwanda bagaburiraho izo mandwa zabo.
Ibi ni byo abasengera mu idini gakondo bafata nk’ibintu bitagatifu mu idini ryabo
Ese wari uzi ko abasengera mu idini gakondo na bo bagira isengesho?
Binyuze mu migenzo n’Imiziririzo, Guterekera, kuragura, kubandwa, gushika n’indi mihango, abasengera mu madini gakondo ngo hari amagambo bavuga bafata nk’amasengesho yabo.
Ngo iyo barimo gukora iyi mihango, basoma ku nzoga bagacira k’uruhimbi rw’imandwa bagiye kuramya bakagira bati: “ Ryangombe (cyangwa undi barimo kwambaza) singuhereye hasi turasangiye, uhe uwaguhaye wime uwakwimye, utsinde abanzi, utsinde abagome, utsinde abagambanyi” ubwo ngo bakaba barasenze.
Burya kandi ngo buri muntu mu basengera mu madini gakondo agira imandwa ye asenga bitewe n’imandwa nkuru iri mu mujyango akomokamo. Gusa ngo bose babanza kwiyambaza Ryangombe kuko ngo ari we mandwa nkuru iri mu ijuru bakabona gukurikizaho imandwa nto.
Wari uzi ko abasengera mu madini gakondo na bo bemera Roho?
Burya ngo abasengera mu madini ya gakondo na bo bemera ko iyo umuntu apfuye ngo hahambwa umubiri ariko roho ye igasigara, ibi hari n’andi madini ga gikirisitu abyizera gutya.
Wari uzi ko imandwa zijya zigira umwanya wo kuza gusura abazisenga?
Burya ngo imandwa (abazimu) zijya zigira igihe zikaza kubaza ibyo zakundaga mu bayoboke bazo, icyo gihe rero ngo abazisenga bakora umuhango witwa guterekera abazimu maze bakabaha ibyo bashaka bagasubirayo.
Wari uzi ko abasengera mu madini gakondo na bo bambaza imana(imndwa) zabo kandi zigakora ibitangaza?
Burya ngo abasengera mu madini ya gakondo, ngo bemera ko imana zabo zikora ibitangaza nko gukiza abarwayi. Dusabimana uhagarariye idini gakondo mu Rwanda yasobanmuye ko ngo hari ubwo babazanira abantu barwaye cyane bakambaza imana zabo ngo zikabakiza.
Aha Dusabimana yatanze urugero rw’abantu baba barozwe, abo bateje amahembe, abo babuye (kwabura), n’abandi ngo barabagana kandi bakiyambaza imandwa zabo bakazibaza umuti bakoresha kandi ngo imandwa zabo zibarangira imiti ikiza indwara.
Wari uzi ko abasengira mu madini gakondo na bo batura amaturo n’ibitambo?
Buraya ngo abasengera mu idini gakondo bagira amaturo n’ibitambo, nkuko uwari uhagarariye idini gakondo muri iki kiganiro yabisobanuye neza, ngo bagira umwanya wo gufata ibyo kurya no kunywa bagashyira imana zabo (abakurambere).
Bimwe mu byo baha izo mandwa zabo ngo harimo inyama, inzoga, umutsima w’amasaka, amata n’ibindi. Ngo iyo nbagiye gutura izoma mandwa zabo kandi ngo ntibapfa kuziha ibyo babonye ahubwo ngo bagendera ku cyo iyo mandwa (umukurambere) yakundaga
Dusabimana (uwambaye ingofero) ngo ntiyasigana n’ibikoresho bye yita bitagatifu mu myemerere y’idini gakondo
Ese ko imandwa z’abasenga mu madini gakondo ari abantu baba barapfuye, ibyo baziha ni nde ubirya cyanga ubinywa?
Dusabimana yasobanuye ko iyo bajyanye ibyo kunywa cyangwa ibyo kurya ku ruhimbi rw’imandwa iyo bukeye ngo basanga ntabihari, bityo ngo bo bizera ko izo mandwa zabo ari zo zibirya.
Wari uzi ko mu mana z’abanyamadini gakondo harimo inkuru n’into?
Burya ngo imandwa zambazwa n’abasengera mu idini gakondo ngo ntizingana, ngo habamo inkuru n’into. Dusabimana yavuze ko Ryangombe ari we mandwa nkuru, kuko ngo yakoraga ibitangaza bikomeye birimo kumanura ibicu, gukubitisha inkuba nta mvura ihari, kumanura imiriro mu ijuru n’ibindi. Ibi ngo bituma uyu Ryangombe yitwa imandwa nkuru izisumba zose.
Wari uzi ko abasengera mu idini gakondo bemera ko imana yabo nkuru na yo iri mu Ijuru?
Dusabimana yavuze ko mu myemerere yabo ngo bemera ko Ryangombe (imandwa nkuru) nyuma yo gupfa ngo yagiye mu ijuru. Bityo ngo iyo basenga babanza mbere na mbere kumwiyambaza kuko ngo ari we mana yabo nkuru iri mu Ijuru bagakurikizaho abandi bakurambere bakuru bo mu miryango.
Wari uzi ko buri mana yose mu z’abasengera mu madini gakondo igira aho isengerwa hihariye?
Burya ngo abasengera mu madini gakondo iyo umukurambere wabo apfuye bamwubakira inzu bagashyiramo uruhimbi maze ngo bakajya bamushyira ibyo kunywa n’ibyo kurya bazi ko yakundaga kurusha ibindi. Ngo kirazira mu idini gakondo kuramiriza imanwa ebyiri k’uruhimbi rumwe, ibi ngo babifata nk’icyaha.
Ushaka kumenya byinshi ku nkomoko n’intego z’ibintu ufitiye amatsiko mu Rwanda n’ahandi ku Isi wakurikirana ikiganiro Menya icyo wibaza gihita kuri TV10 buri wagatandatu saa munani no kucyumweru saa cyenda cyangwa ukabishakisha ku rubuga nkoranyambaga rwa Youtube ushaka izina ry’ikiganiro (Menya icyo wibaza)
Kurikirana ikiganiro menya icyo wibaza usobanukirwe byinshi wibaza kuri iyi si.
Jean Paul NIYITANGA
MAKURUKI.RW


text:
Guhinduranya abayobozi b’imirenge igize akarere ka Nyamasheke ntabwo ari ibihano –Ndagijimana
Umunyamabanga Nshingwabikorwa w’akarere ka Nyamasheke, Ndagijimana Jean Pierre avuga ko igikorwa cyo guhinduranya abayobozi b’imirenge igize aka karere cyakozwe mu mpera z’ukwezi gushize kitari mu buryo bw’ibihano ahubwo ko ari ukongera amaraso mashya mu buyobozi bw’imirenge no kugira ngo abayobozi b’imirenge barusheho kugira ubunararibonye bw’imirenge itandukanye.
Ibi Ndagijimana yabivugiye mu muhango w’ihererekanyabubasha hagati y’Umunyamabanga Nshingwabikorwa w’umurenge wa Macuba ucyuye igihe ndetse n’uwamusimbuye; byabaye tariki ya 7/10/2013.
Iri hererekanyabubasha ryakozwe hagati y’uwari Umunyamabanga Nshingwabikorwa w’umurenge wa Macuba, Uwanyirigira Marie Florence kuri ubu wagiye kuyobora umurenge wa Bushekeri ndetse n’Umunyamabanga mushya w’umurenge wa Macuba, Uwimana Damas wayoboraga umurenge wa Karambi.
Iki gikorwa cy’ihererekanyabubasha cyabereye mu ruhame ku Biro by’umurenge wa Macuba, ahari hateraniye abaturage benshi bafite impano zo gushimira umuyobozi wabo ucyuye igihe ndetse n’izo kwakira umuyobozi mushya babonye.
Umunyamabanga Nshinwabikorwa w’akarere ka Nyamasheke, Ndagijimana Jean Pierre yashimiye abayobozi b’imirenge bombi ku mikorere myiza yabaranze mu kazi kabo aho bayoboraga kandi abifuriza gukomeza kunoza akazi mu mirenge mishya bahawe kuyobora.
Ndagijimana yaboneyeho akanya asobanurira abaturage ko iri hinduranya ry’abayobozi b’imirenge ritakozwe nk’uburyo bw’ibihano (mutation disciplinaire) ahubwo ko byakozwe mu buryo bwo kugenda bongera amaraso mashya mu mirenge kandi bikajyana n’impano zidasanzwe buri muyobozi w’umurenge yakoresha kugira ngo aho agiye kuyobora harusheho gutera imbere.
Ikindi Ndagijimana yabwiye abayobozi b’imirenge bahawe imirenge mishya, ngo ni uko ari n’uburyo bwo kubafasha kwiga imiterere n’imikorere y’imirenge itandukanye kandi bakabasha kumenya gukorana n’abaturage bo muri iyo mirenge yose.
Umunyamabanga nshinwabikorwa ucyuye igihe mu murenge wa Macuba, Uwanyirigira Marie Florence yashimiye cyane abaturage b’umurenge yayoboraga bitewe n’ubufatanye bwabaranze bakabasha gutera imbere kandi bakesa imihigo ku gipimo gishimishije.
Uwanyirigira akaba agira inama Umuyobozi mushya w’umurenge wa Macuba gukorana n’abaturage b’uyu murenge hitabwa cyane ku kuzamura iterambere ryabo kuko ngo abaturage b’umurenge wa Macuba banyotewe n’iterambere cyane ariko agasaba n’abaturage b’umurenge yayoboraga kurangwa no kumvira no kurushaho kugira uruhare mu bibakorerwa.
Uwimana Damas wahawe ububasha bwo kuyobora umurenge wa Macuba yavuze ko yiteguye gukorana neza n’abaturage b’umurenge wa Macuba kandi akaba azi neza ko bakunda gukora, bityo ngo akazaharanira ko bakomeza gutera imbere. Ikindi azibandaho muri uyu murenge ni ugukorana n’abaturage mu gucunga umutekano, by’umwihariko ku nkengero z’ikiyaga cya Kivu kuko uyu murenge uhana imbibi na Repubulika Iharanira Demokarasi ya Congo; kandi ngo ibyo bizajyana no gukemura ibibazo by’abaturage.
Ihererekanyabubasha mu bayobozi bose b’imirenge 15 igize akarere ka Nyamasheke rije rikurikira uguhindurwa kwabo kwabaye tariki ya 30/09/2013, aho nta muyobozi n’umwe w’umurenge wigeze ahama mu murenge yayoboraga cyangwa ngo hagire abahinduranya.
Iri hererekanyabubasha hagati y’abayobozi b’imirenge ryatangije ku wa Kane tariki ya 3/10/2013 rikaba risozwa kuri uyu wa Kabiri tariki ya 8/10/2013.


text:
Nta muntu n’umwe utazapfa keretse abo Yesu Kristo azagaruka bakiri bazima, naho ubundi umuntu wese urupfu ruba mu nzira ye, cyakora hari abapfa bapfuye neza hakabaho n’abapfa nabi. Ijambo ry’Imana mu gusobanura itandukaniro ry’uku gupfa kombi, rigaragaza ko hari abapfa ariko bakaba bahiriwe. Bibiliya iragira iti” hahirwa abapfa bapfira mu mwami” ibi bishatse kugaragaza ko udapfiriye mu mwami abahuye n’amakuba ndetse n’akaga gakomeye ariko umukiranutsi igihe apfuye aba ahiriwe kuko abayiteguye kugera muri rwa rurembo rwera Imana yasezeranije abayubaha.
Ikibazo si ugupfa ahubwo iherezo n’iryo kibazo igihe ritateguwe neza, iyi nkuru iribanda cyane kugutegura umuntu wasigara mu cyuho mu gihe wowe urangije urugendo rwawe.
Ibyanditswe byera bitwereka uko Mose yitwaye mu gihe Imana yari imaze kumubwira ko atazinjira mu gihugu cy’isezerano, bisa naho byari ibintu bigomba kugora ubwoko bw’Abisirayeli kugenda nta muyobozi bafite. Mose yagombaga gukora iki nyuma yo kubwirwa ko atazageza Abisirayeli mu gihugu cy’isezerano? Mose amaze kumva ibyo Imana imubwiye nawe yagize impungenge, yibaza icyakorwa kugira ngo Abisirayeli bazagere mu gihugu cy’isezerano nubwo urugendo rwe we rwari rugiye kurangira adakandagiye mu gihugu cy’isezerano.
Canon Dr. Antoine Rutayisire, avuga ko ibanga rya mbere ryagombaga gufasha Abisirayeli kugera mu gihugu cy’isezerano, ari ukuntu Mose yagendanye na Yosuwa. Rutayisire asa nasubiramo ikiganiro hagati y’Imana na Mose yagize ati” Imana yabwiye Mose ngo ntabwo uzambutsa abo bantu ngo ubajyane hakurya, Mose arayibwira ati: none se Mana njyewe nta kibazo mfite rwose kutageza aba bantu hakurya ariko se ubu bwoko bwawe buzaba ubwande? Imana nayo iramubwira ngo genda urambike ibiganza kuri Yosuwa kugira ngo azakomeze kuyobora ubwoko bwanjye kandi azabugeza mu gihugu cy’isezerano.” Rutayisire agendeye ku gitabo cyo Gutegeka kwa kabiri avuga ko we asanga cyerekana ihererekanya bubasha hagati ya Mose na Yosuwa, avuga ko nyuma yuko Mose akoze ibyo Imana yari yamubwiye agomba gukora ndetse akanasobanurira Abisirayeli aho bavuye, aho bari bageze n’aho bari bagiye kujya abereka ibintu bagomba kuzakora byose kugira ngo bagire umugisha muri byose, Antoine asanga nta kindi cyari gisigaye uretse kugenda kwa Mose, dore ko ari nako byagenze. Iherezo rya Mose Rutayisire asanga ryarabaye ryiza kuko yakoze icyo yagombaga gukora nk’umuyobozi, akarangiza afite uwo asize umusimbuye.
Antoine kandi yagarutse kungaruka ziterwa no kurangiza urugendo rwawe nta muntu usize ugusimbura, atanga urugero rwa Yosuwa wari wasizwe na Mose, aho we yarangije agasiga abisirayeli nta mwami bafite kuko we ntawe yari yaratoje nkuko bigaragara mu gitabo cy’Abacamanza, uko niko Antoine yakomeje abigarukaho.
Canon Dr. Antoine Rutayisire, yikomye ku buryo bugaragara abantu bajya gutoranya abayobozi bagahitamo kwirebera abadafite impano kugira ngo hato ejo batazavaho babateza ikibazo. Rutayisire yagarutse ku bantu bafite impano, asaba ko bakwiye gushyigikirwa aho guhora babwirwa ko ibintu runaka bireba kanaka gusa nyamara nawe abifitiye impano n’ubushobozi bwo kubikora.
Ese uri umushumba? Uri umuyobozi? Uri umwizera? Kugenda kwawe kwiza ni uko uzasiga uziba icyuho. Kuko ukeneye kugira abo ubyara mu Mwuka kugira ngo ubwo uzaba urangije urugendo rwawe, bitazamera nko mu gihe cya Yosuwa aho Abisirayeli bataye iyerekwa n’icyerekezo kubera gusa kubura umuntu washoboraga guhagara mu cyuho cya Yosuwa wari umaze kurangiza igihe cye.


text:
Dukwiye kwibera mu Mana kuko ariho harusha ahandi hose ubwiza
Igihugu cyose kiri imbere yawe kugira ngo uture aharusha ahandi ubwiza.” (Itangiriro 47:6)
Birashoboka ko umuntu atura muri Egiputa kandi ari Umuheburayo, turi mu isi ariko ntituri ab’isi. “Twebweho iwacu ni mu ijuru” (Abafilipi 3:20).
Kandi ushobora kuhatura ukagumya kuba Umuheburayo kuko abera bo mu isi nizo mfura Imana yishimira (Zaburi 16:3), kuba muri Egiputa mu isi ntibibabuza ubupfura bwabo.
Icyo dukwiye kwirinda ni imico ya Egiputa kuko kubana n’ababi byonona ingeso nziza iyo utabahinduye bo baraguhindura. Reka ubukristo bwacu bumenyekane aho turi mu kazi, mu mashuri, mu baturanye natwe, bose bamenye ko turi abarokore bakijijwe n’ubwo turi mu isi.
Aho dutuye naho hagira ingaruka ku buzima bwacu niyo mpamvu bashyiraho imiturire myiza, imibereho myiza y’abaturage n’ibindi. Ushobora kudindira ubuzima bwose bitewe n’aho utuye niyo mpamvu Yosefu yabashakiye aharusha ahandi ubwiza. Gosheni niyo yari nziza ku bantu bafiye imikumbi baragira.
Mu isi ariyo Egiputa harimo Gosheni, aho ni mu gakiza k’ Imana aho hari ibyiza byose, twuzura Umwuka Wera kandi hari amata n’ubuki.
Yosefu yicaje abatware i Gosheni ababwira imico ya Egiputa kuko yari ayizi ati mwirinde urubyiruko rw’ino rurasambana, bakuramo inda, abagore b’ino ntibanyurwa, abagabo b’ino ntibanyurwa n’umugore umwe, ino aha haba urugomo, barabeshya, bariba, abakire ntibita ku mpfubyi n’ abapfakazi, abantu b’ino ubasanze mu nsengero wagira ngo hari ikigenda ariko ntibahinduka usanga mu buzima busanzwe bafite imirimo mibi (Abagalatiya 5:19-21 Imirimo ya kamere).
Yosefu yarababwiye ngo Farawo nabahamagaza akababaza icyo mukora mumubwire ko mugira urukundo, iyerekwa, ubuhanuzi no kwihangana (Abagalatiya 5:22-24). Nimuvuga mutyo barabanena kuko uragira wese ari ikizira muri Egiputa.
Abantu banze kuba abanenwa umuntu agakora ibyaha ngo kuko iwabo badakijijwe batamubona nabi. Bibiliya idusaba kumvira ababyeyi ariko niba bakujyanye kuraguza, kwiba, niba hari ingeso mbi zinyuranye n’ijambo ry’ Imana wirinde uwo bizatera isoni guhamya Yesu na Yesu nawe bizamutera isoni kumuhamya imbere ya Data n’abamalayika be.
Isi ntibakunda izaba ikunze uwayo biratangaje ukuntu umusore udakijijwe asambana, anywa itabi, yiba, arambagiza umukobwa w’umukristo none ko wavuye mu byaha urasubirayo gushaka iki? Birumvikana ko ugikunze Egiputa (isi). Ibyiza byo gutura neza aharuta ahandi ubwiza: Igihe Egiputa yahanwaga n’Imana abatuye i Gosheni bo bari bafite amahoro. Kandi umunyabyaha ntiyagira amahoro na rimwe. Abantu baho bahora bashishe kuko Gosheni hari amata n’ ubuki.
Iyo uri muri Kristo Yesu neza uba uguwe neza nta mutima ugucira urubanza ku kintu cyose. Ese wowe ukurikiye iyi nyigisho wumva utuye i Gosheni mu gakiza k’ Imana cyangwa utuye muri Egiputa (isi)? Hitamo gutura aharuta ahandi ubwiza.
Hari n’abahora bimuka bava aho batujwe kuko batanyuzwe n’uko Imana yabagize, uture mu gakiza wuzure Umwuka wera (Ibyakozwe n’Intumwa 1:8) nta heza haruta aho. Mu Byahishuwe 1:10, Yohana yaravuze ngo: “Ku munsi w’Imana nari mu mwuka. Ibintu byiza bibaho ni ugutura mu gihugu cy’agakiza ukuzura Umwuka Wera ukaba n’inshuti y’Imana. Ibyo nibyo najye nkwifurije, amen!


text:
Gusezeranya umugeni utwite ni uguhesha ubusambanyi agaciro-Apôtre Joshua Masasu
Umushumba w’Itorero Restoration Church ku Isi, Apôtre Ndagijimana Joshua Masasu, avuga ko gusezeranya umugeni utwite ari umwanda, kandi ko isezerano ari irya babiri ridakwiye kuzamo uwa gatatu.
Mu matorero amwe n’amwe bafata gusezeranya umugeni utwite nk’ikizira, ndetse hari n’aho babanza gupima umukobwa ngo barebe ko adatwite, mu gihe hari n’andi matorero abifata nk’ibisanzwe.
Muri uku kwezi, Apôtre Joshua Masasu, aherutse kuvuga ko gusezeranya umugeni utwite Bibiliya itabyemera. Ati « Gusezeranya umugeni utwite ntibyemewe rwose, igihango ni babiri bagikora si batatu; iyo habayemo inda ubwo ni batatu kandi nta muntu usezeranya abantu batatu. Ikindi kubasezeranya ni uguhesha ubusambanyi agaciro, kuko Bibiliya iravuga ngo gushakana kwera kubahwe na bose. Ibintu byagiyemo umwanda oya njye ndumva ari umwanda. »
Akomeza avuga ko uwiyunga na maraya aba abaye umubiri umwe na yo kandi ko ku bwe umusore n’inkumi badakwiye kwifuza ko babasezeranya batwite ahubwo bakwiye kubanza bakabyara, nyuma bakazaza bagasabirwa umugisha n’abakozi b’Imana.
Ati «Guhuza ibitsina mutari mu rushako ni ubumaraya, ni ubusambanyi, ari umuhungu ari umukobwa igihe basambanye baba babaye ba maraya, rero ntabwo duha maraya umugisha ahubwo tumusunikira kwihana no guhindukira bakazamuha umugisha awukwiriye yera atunganye. Igihe mwakoze ibintu mutari mu rushako muba musambanye. »
‘Umukozi w’Imana ubana n’umugore we batarasezeranye ni abasambanyi’
Apôtre Masasu yakomoje no ku bashumba b’amatorero babana n’abagore batasezeranye, agira ati «Umukozi w’Imana ubana n’umugore we batarasezeranye ubwo ni ubusambanyi. Sinumva ikibazo cyatuma umukozi w’Imana abana n’umugore mu busambanyi [ …] yabuze iki ngo akore umurimo w’Imana mu isuku ? »
Apôtre Masasu avuga ko umugeni ashushanya Itorero rya Kiristo, bityo ngo agomba kuba adafite ikizinga nk’uko Itorero rigomba guhora ari iryera imbere ya Yesu Kiristo.
source: igihe.com


text:
Iyo bavuze ko hari ikintu cy’umwihariko baba bashaka kuvuga ko icyo kintu cyihariye, Imana nayo ifite ibintu byinshi yihariye cyane ariko ubu turareba ibintu nawe ukwiye kwitaho ugendeye ku buryo Imana ikorana n’abana bayo.
Turifashisha ubutumwa bwiza nkuko buboneka muri Bibiliya mu gitabo cya mbere cya Samweli, igice cya cumi na gatandatu. Dore umwihariko w’Imana ukwiye kujya uhora uzirikana :
1) Imana itoranya ntawe igishije inama: 1 Samweli 16:1,
Imana irihagije kandi icyemezo ifashe kiba gitunganye kuko nayo itunganye. Iyo Imana igiye gutoranya umuntu, ntabwo ireba nkuko umwana w’umuntu areba kandi ntawe igisha inama kuko igize abajyanama yaba itihagije kandi ibyo byatuma itoranya bigendeye uko abajyanama baba babitekereje. Mu bushobozi bwayo itoranya ikurikije uko ibona bizayihesha icyubahiro kuko ibasha kureba mu itangiriro ikageza mu iherezo.
2) Imana ireba mu mutima iyo itoranya: 1 Samweli 16:7.
Umutima ni inkingi fatizo y’ibintu byose, iyo Imana igiye gutoranya ireba wamutima ibona ko izakoresha bikayihesha icyubahiro, ntabwo ireba igihagararo, icyubahiro, uburanga cyangwa se ibindi byose abantu bareberaho .
3) Imana iha umwuka wayo abo yatoranyije: 1 Samweli 16:13
Iyo Imana igutoranije iguha imbaraga kandi ikagusiga amavuta y’ubutware, ubushishozi, ibyishimo, …….byose ikabiguha ibinyujije mu mbaraga z’Umwuka wera kuko ariyo ihita ifata umwanya muri wowe ikakuyobora muri byose.
4) Nta cyakorwa igihe uwo Imana ishaka ataragera mu mwanya we: 1 Samweli 16:11,
burya rero Imana igira gahunda cyane, nkuko igihe umukwe n’umugeni bataragera mu mwanya wabo bifatwa ko umuhango w’ubukwe nyirizina uba utaratangira, ninako no ku Mana bimeze. Niba ari wowe itoranije, niyo abandi baba barikwihuta cyangwa bashaka kugera ku bintu runaka, ntibishobora kwihutisha Imana ngo ikore utarahagera. Hari ibintu byinshi bigutegereje ngo ubanze uhagere Imana ibone kubikora
niba hari icyo Imana yavuze igomba gukora mu buzima bwawe, niba Imana yaragutoranije, ntuhangayike ngo nta muntu ukuzi uzatuma uba icyo yakubwiye uzaba, oya rwose pe! Wihangayika ntabwo Imana itoranya nk’abantu kandi niyo basa nabatinda kugira icyo bakubwira, nayo ntacyo izakora utarahagera.


text:
Mukamuganga wahoze atuye i Kigali ari na ho yakoreraga Umuryango Mpuzamahanga, yaje gukora impanuka muri 2011 maze avunika amaguru yombi, abaganga bamugira inama yo kuzajya akora urugendo rurerure n’amaguru kugira ngo azakire.
Muri 2012, uyu mugore yiyemeje kujya mu cyaro ku ivuko mu Murenge wa Kibirizi mu Karere ka Gusagara, kugira ngo uwo mwitozo wo kugenda ajye awukora ari mu mirimo inyuranye, ari na bwo yatangiye ubuhinzi n’ubworozi.
Mu Ukwakira 2015, Mukamuganga, abifashijwemo n’Ikigo cy’Igihugu gishinzwe guteza imbere umusaruro w’Ubuhinzi bw’Ibyoherezwa mu Mahanga, NAEB, yatangiye guhinga indabo zitwa “Callas flowers” zavuye mu gihugu cya Nouvelle Zellande.
Mukamuganga avuga ko nubwo mu Rwanda hasanzwe indabo, ngo izo ahinga zifite akarusho kuko zigira amabara menshi atandukanye mu gihe izimenyerewe zigira ibara ry’umweru gusa.
Ati “Ni indabo zidasanzwe ino kuko zo zigira amabara menshi atandukanye, na byo biri mu byatumye nkora ubu buhinzi kuko nabonaga ko zizabona isoko kuko zidasanzwe.”
Nta kibazo cy’isoko aragira
Akomeza agira ati “NAEB yadufashije gukora ubu buhinzi turi batanu mu Rwanda kandi idufasha no kubona isoko kuko dufite abaguzi baza kuzitwara ku mirima aho duhinga, gusa umusaruro wacu uracyari muke nturagera ku wakoherezwa hanze.”
Mu masezerano bafitanye na NAEB, ngo bagenda bishyura bitewe n’uko bacuruje, aho bishyura 40% y’ayo bacuruje bagasigarana 60%.
Avuga ko agereranyije n’ubundi buhinzi butandukanye, asanga amafaranga ashobora kuva mu ndabo aba ari menshi kurushaho, bigatuma avuga ko azagenda ashishikariza abagore bo muri aka karere kwitabira ubu buhinzi.
Ati “Kugira ngo umuntu abone kawa ivuyemo amafaranga ibihumbi 200 ni imvune nyinshi ariko jye indabo nsaruye ku ibase mba nzibonyemo amafaranga arenga ibihumbi 200.”
Indabo Mukamuganga ahinga ubu ziri ku gice cya hegitari, ariko ateganya kuzongera akagera kuri hagitari 2,5.
Ku mwero uherutse ari na wo wa mbere yari asaruye, yakuyemo agera kuri miliyoni 3 n’ibihumbi 500FRW, agahamya ko abaze asanga harimo inyungu nyinshi, nubwo atavuga uko ingana.
Uyu mugore avuga ko ari muri gahunda yo gushaka imashini zivomerera kugira ngo ajye abasha guhinga izi ndabo no mu gihe cy’izuba.
Kuva muri 2012 ubwo Mukamuganga yatangiraga ubuhinzi butandukanye, abasha gukoresha abakozi 25 ba nyakabyizi mu gihe cy’ihinga, naho mu bihunzi bw’indabo nyir’izina hagakoramo bane babifitiye ubumenyi.


text:
Ni kenshi amatorero hirya no hino wumva bihatira kugera ku rubyiruko, ariko rimwe na rimwe ukabona imbaraga zikoreshwa ngo bigerweho zidahagije nubwo abarebera ibintu kure bafata abakiri bato nk’inkingi z’ejo hazaza mu murimo w’Imana. Iyo witegereje ubona urubyiruko rutagikunze kwitabira insengero, bamwe muri bo bakavuga ko abayoboye amatorero batabaha umwanya wo gukoresha impano zabo kuko ikizere kiba kikiri gike.
Hamwe n’ibi, reka turebe bimwe byakorwa bikagarurira urubyiruko mu nsengero bakisanga mu murimo w’Imana:
- Kubaha agaciro hamwe n’ibitekerezo byabo
Kenshi iyo umuntu akiri muto, ibitekerezo biba ari byinshi kandi bitandukanye birumvikana aba ashaka no kwihuta mu byo akora. Amatorero akwiye kubumva no kubaha agaciro bigashyirwa ku murongo ariko badakumirirwe. Guhabwa agaciro kwabo bishobora gutuma biyumva muri gahunda zitandukanye no kuzisangamo.
- Kubaha umwanya wo gukorera Imana Urubyiruko mu matorero rukwiye guhabwa umwanya wo gukorera Imana, kuko nibo maboko y’ejo hazaza. Iyo ucecekesheje abakiri bato mu rusengero, birangira itorero rihora mu bintu bimwe bidahinduka, waba utagihari wari uyoboye abagukurikiye bakamera nk’abatangiye. Bakwiye rero gufashwa kwigira ku birenge by’abakuru nk’abategurwa ejo hazaza, ibi bishobora gutuma bigirira ikizere bigatuma baza gukorera Imana batikandagira.
- Kubabera urugero rwiza
Iyo uyoboye itorero rifite urubyiruko nubwo bikwiye kuba ariko bimeze ku mpande zose, uba usabwa gutanga urugero rwiza, kugira ngo abo bakiri bato bakunde kuza mu rusengero kuko bahabona itandukaniro n’ibyo babona hanze.
- Kubereka urukundo
Burya abakiri bato bakunda umuntu ubereka ko abakunda, nubwo baba batakoze neza ibyo basabwa. Si byiza guhora ufata umwanya wo kubatongera nk’abakunaniye, baramutse hari ikiza bakoze nabyo biba byiza gufata umwanya wo kubashimira, ukabereka urukundo.
Kubaha umurongo bagenderaho mu bugwaneza
Mu by’ukuri urubyiruko rukeneye guhabwa umurongo wo kugenderaho kandi bigakoranwa ubugwaneza.
Ibi ni bimwe mu byakorwa kugira ngo urubyiruko narwo rwisange mu matorero atandukanye kuko usanga rudatanga umusanzu warwo uko bikwiye, bitewe n’uko abayayoboye batarubonamo ikizere cyatuma barukoresha imwe mu mirimo ikorerwa mu nsengero.
Si byiza kuba uyoboye itorero ngo umere nk’aho uzaguma ku isi nk’umusozi, keretse niba urimo kubaka ubwami bwawe atari ubw’Imana, bibaye ari ibyo ukwiye gushaka uburyo abakiri bato batozwa hakiri kare gutanga umusanzu wabo mu mirimo y’Imana ahantu hatandukanye. Imana ibahe umugisha.
Kubwimana Innocent/.ubugingo.com


text:
Ni gute kugandukira umugabo bivugwa muri Bibiliya bigomba gukorwa ?
Kuba umugore agomba kugandukira umugabo nk’uko Bilibiya ibivuga ni ikintu gikunze kutavugwaho rumwe kubera ko ahanini abantu baba batumva neza icyo bishatse kuvuga n’uko byagakozwe. Ku rubuga rwitwa gotquestions.org basobanura byimbitse icyo kuganduka aricyo n’uburyo bwiza bwikiye gukorwa.
Kuganduka (cyangwa kubaha), ni ikintu gikomeye cyane muri Bibliya. Na mbere y’aho icyaha kinjira mu isi, hariho ihame ry’ubuyobozi . Adamu yaremwe mbere, Eva akurikiraho ngo amubere “umufasha” (Intangiriro 2:18-20). Ariko nanone, nta cyaha cyariho icyo gihe, kandi nta bundi buyobozi bwari buhari bwo kumvirwa uretse ubw’Imana.
Adamu na Eva bakimara kubahuka itegeko ry’Imana, icyaha cyinjiye mu isi, ubwo rero ubuyobozi buba butangiye gukenerwa. Imana yahise ishyiraho ubuyobozi mu bantu, kugira ngo buturinde byinshi bitandukanye. Icya mbere, tugomba kugandukira/kubaha Imana, nibwo buryo bwonyine bwo kuyumvira (Yakobo 1:21, 4:7). Mu 1 Abakorinto 11:2-3, tuhasanga ko umugabo agomba kugandukira Kristo, nkuko Kristo yagandukiye Imana. Hanyuma icyo cyanditswe kikavuga ko umugore nawe agomba kugandukira umugabo we.
Kuganduka burya ni igikorwa kiva mu busabane burimo urukundo. Iyo umugabo akunda umugore we nk’uko Kristo yakunze itorero (Abefeso 5:25-33), kuba umugore yamugandukira ni ibintu byizana. Ijambo ryo mu Kigereki rikoreshwa muri Bibiliya risobanura “kuganduka” ni hupotasso. Rikoreshwa havugwa guhora wubaha Imana, ubuyobozi ndetse n’umugabo. Ni ikintu gikomeza igihe cyose, kandi kigaragarira muri byose dukora. Kuganduka kuvugwa mu Abefeso 5 si uguhatira umugore w’umukristo kugandukira umugabo w’umunyagitugu, wikunda. Kuganduka Bibiliya yigisha kugomba kuba hagati y’abashakanye buzuye Umwuka Wera, bakundana, bafitanye ubusabane hagati yabo no hagati y’Imana. Burya rero, kuganduka ni ibya babiri. Iyo umugore akunzwe nk’uko itorero rikunzwe na Kristo, kuganduka ntibimugora. Abefeso 5:24 haravuga ngo : “Ariko nk’uko Itorero rigandukira Kristo, abe ari ko abagore bagandukira abagabo babo muri byose.” Iki cyanditswe gisaba umugore kugandukira umugabo we muri byose byiza kandi bikwiriye ; ntabwo umugore asabwa kugandukira umugabo we amujyana mu bintu bidahesha Imana icyubahiro.
Umukozi w’Imana akaba yari n’umwanditsi, Matayo Heniri (Matthew Henry) wabayeho mu 1662-1714, yaranditse ngo” umugore yaremwe akuwe mu rubavu rwa Adamu. Ntiyakuwe ku mutwe we ngo amutegeke, ntiyakuwe mu birenge bye ngo akandagirwe, ahubwo yakuwe mu rubavu ngo bareshye, mu kwaha kwe ngo amurinde, hafi y’umutima we ngo amukunde.” Abakristo bagomba kugandukirana bubaha Kristo (Abefeso 5:21). Kandi nanone, ibiri mu Abefeso 5:19-33 byose biterwa no kuzura Mwuka Wera. Abujujwe n’Umwuka bahora baramya (5:19), buzuye ishimwe (5:20), kandi baciye bugufi (5:21). Pawulo akomerezaho avuga noneho ku bashakanye muri 5:22-23.
Nuko rero, umugore agomba kugandukira umugabo we, atari ukubera ko umugore atareshya n’umugabo, ariko kubera ko ariko Imana yageneye urugo kumera. Kuganduka ntibivuga ko umugore aba abaye ikirago cg umusambi umugabo we akandagiraho. Ahubwo, abifashijwemo na Mwuka Wera, agandukira umugabo we, hanyuma nawe agakunda umugore we nkuko Kristo yakunze itorero
Source : gotquestions.org


text:
Visi Perezida w’Inteko Ishinga Amategeko, umutwe w’Abadepite, Jeanne d’Arc Uwimanimpaye yabisabye abaturage nyuma yo gukorana umuganda na bo mu kagari ka Rudashya, muri uwo murenge kuri uyu wa Gatandatu tariki ya 24 Nzeri 2016.
Aganira n’abaturage nyuma y’igikorwa cy’Umuganda yagize ati “Iki gikorwa cy’umuganda ni imbaraga z’abaturage zituma tugera ku byiza igihugu cyifuza, ibi rero tugeraho tugomba kubirinda. Mwakwemera ko hagira ubisenya mureba?”
Mu biganiro abadepite bahaye abaturage, bakanabakemurira ibibazo babasabye kwishakamo ibisubizo batarinze gutegereza ubufasha burutse ahandi. Babasabye kandi kugira isuku haba ku mubiri, mu ngo no mu byo bakora byose.
Depite Mujawamaliya Berthe, na we wari muri icyo gikorwa yasabye abaturage bo muri ako Kagari kwicungira umutekano ariko bahereye mu rugo.
Yagize ati “Dukwiye kumenya ko umutekano utureba, tugomba kuwicungira ariko tuzirikana ko gutekana nyakuri bituruka mu ngo zacu.”


text:
ISENGESHO RYO KURAGIZA NO GUTURA ABASASERDOTI UMUTIMA UTAGIRA INENGE WA MARIYA: Mubyeyi utasamanywe icyaha, aha hantu h’ingabire, twaje dutumiwe n’urukundo rw’Umwana wawe Yezu, Umusaserdoti Mukuru
kandi iteka ryose, twebwe, abana muri Mwana kandi abasaserdoti be, twiyeguriye Umutima wawe wa kibyeyi, kugira ngo dukore mu budahemuka ugushaka kw’Imana Data. Twemera rwose ko tutari kumwe na Yezu,
ntacyo twashobora gukora cyiza (Yh 15,5), kandi ko, kubera We, hamwe na We, muri We, honyine ari bwo tuzabera isi ibikoresho by’umukiro. Mugeni wa Roho Mutagatifu, uraduheshe ingabire ihebuje yo
guhinduka muri Kristu. Muri izo mbaraga za Roho, niho wamanuriweho igicucu cye, maze akugira Umubyeyi w’Umucunguzi. Uradufashe kugira ngo uwo Kristu, Umwana wawe, natwe atuvukiremo. Bityo Kiliziya
ivugururwe n’abasaserdoti b’intungane, bahinduwe n’ingabire z’Uhindura bishya ibintu byose. Mubyeyi w’Impuhwe, ni Umwana wawe waduhamagaye, kugira ngo tube nka We, urumuri rw’isi n’umunyu w’isi (cfr
Mt 5,13-14). Uradufashe, udutakambire ukomeje, kugira ngo tutazatezuka kuri uwo muhamagaro uhebuje, twoye gutwarwa n’ukwikuza kwacu, n’ibirangaza byo mu nsi, n’ibigeragezo bya Sekibi. Uradutabaze
ubusugi bwawe, uturindishe ukwicisha bugufi kwawe, udutwikirize urukundo rwawe rwa kibyeyi, rusakare mu mitima ya benshi bemeye kukwiyegurira, maze batubera ababyeyi nyabo ba roho. Mubyeyi wa
Kiliziya, twebwe, abasaserdoti, turashaka kuba abashumba batiragira ubwabo, ahubwo bitangira ubwabo Imana babigiriye abavandimwe, aha akaba ari ho bavana ibyishimo byabo. Bitari mu magambo gusa,
ahubwo bigaragara mu buzima bwacu, turashaka n’umutima wicishije bugufi, guhora buri munsi dusubiramo ya « karame » yacu. Tuyobowe nawe, turashaka kuba Intumwa z’Impuhwe z’Imana, mu gutura Igitambo
Gitagatifu kuri Altari buri munsi twishimye, no gushyikiriza ababidusabye bose Isakramentu ry’Imbabazi. Muvugizi kandi Mugabyi w’ingabire, wowe winjiye wese mu nzira imwe rukumbi y’umukiro ari yo ya
Kristu, udutakambire ku Mana, iduhe umutima wemeye kwivugurura wese, ukunda Imana n’imbaraga zawo zose, kandi witangira buri muntu nkuko nawe wabigenje. Ongera ubwire Nyagasani, rya jambo ryawe
rifite imbaraga: “nta divayi bagifite” (Yh 2,3), kugira ngo Imana Data na Mwana, badusendereho, nkaho byabaye ubwa mbere, imbaraga za Roho Mutagatifu. Nuzuye igitinyiro n’ikinyabupfura cy’ukuntu
uhora iteka hagati yacu, mu izina ry’abasaserdoti bose, nanjye nshatse gutera hejuru ngira nti : « mbikesha iki kugira ngo Umubyeyi wa Nyagasani wanjye, angenderere » (Lk 1,43). Mubyeyi wacu iteka,
ntukarambirwe « uza kudusura », kuduhoza, kudukomeza. Ngwino udutabare maze udukize ibyago byose dushobora guhura nabyo. Muri iki kimenyetso cyo kukwiragiza no kukwitura, turashaka kukwakira
twimazeyo, kandi tubivanye ku mutima, buri gihe no muri byose, mu buzima bwacu bwa muntu n’ubwa gisaserdoti. Ukuba muri twe bidufashe kubyaza imbuto imitima yacu yumiranye kubera kwigunga, tubyaze
urumuri mu mwijima wacu, tubashe kugarura umutuzo mu mivumba itubamo, bityo buri muntu abone umukiro wa Nyagasani, ufite izina n’isura ya Yezu, urabagirana mu mitima yacu, ihore yunze ubumwe
n’umutima wawe ! Amina ! Benedetto XVI, Fatima, le 12 Mai 2010. Byahinduwe mu Kinyarwanda na Padiri Paul GAHUTU


text:
Akenshi abana iyo bakiri bato bakunze gukoresha impande zose mu byo bakora ku buryo bigora kumenya niba azakoresha indyo cyangwa imoso. Dore ibintu bine byagufasha kumenya uruhande umwana wawe akoresha :
1.Ese iyo agiye gukora ikintu gisaba ko yitonda nko gushushanya, nko guhagarara ku kaguru kamwe atanyeganyega akoresha uruhe ruhande ?
2.Iyo utereye umwana wawe umupira awugusubiza akoresheje akahe kaguru ?
3.Nkiyo umubwiye kumva uburyo isaha inshinge zayo zivuga agashyira ku gutwi akoresha ukuhe gutwi ? ni ukuhe gutwi kumworohera kumva ibintu bidasakuza cyane bimusaba gushira hafi cyane y’ugutwi ?
4.Ushobora gufata urupapapuro ugasiga akanya gato ko kureberamo ukaruha umwana ngo agire icyo areberamo.Ese ashira ku jisho ryo ku ruhe ruhande ?
Hari abandikisha imoso ariko ibindi byose agakoresha indyo,hari n’abakora ibintu byose iburyo cyangwa byose ibumoso.
Akenshi iyo umwana akoresha indyo ntabwo bamwibazaho kuko mu isi igice kinini gikoresha indyo.Ariko binabayeho ko usanze umwana wawe akoresha imoso,ntibikwiye kuguhagarika umutima no kumukubita nkuko byahoze kera. Bivuze ko ari ko ameze kandi nta mbogamizi biteye. Igice cy’iburyo cy’ubwonko bwe ni cyo kiba kiyobora umubiri we,kugerageza kubihindura ni byo bimuvangira kuko aba atari ko ateye.
Imyororokere
Wamenya ute niba umwana wawe akoresha indyo cyangwa imoso
Akenshi abana iyo bakiri bato bakunze gukoresha impande zose mu byo bakora ku buryo bigora kumenya niba azakoresha indyo cyangwa imoso. Dore ibintu bine byagufasha kumenya uruhande umwana wawe akoresha :